PAS terdesak kembali pada UMNO guna ‘rakan ta’awun’

BANGI, 5 Rabiulawal 1444H, Ahad – Parti BERJASA menyifatkan PAS terdesak kembali ke pangkuan UMNO dengan menggunakan istilah ‘rakan ta’awun’.

Dalam satu kenyataan hari ini, BERJASA berkata, rakan ta’awun hanya terguna pakai oleh UMNO untuk menghalalkan kembali hubungan yang terlerai.

Sedangkan, parti Melayu-Islam yang lain tidak pernah dan tidak akan digolongkan dalam rakan ta’awun berkenaan.

“Ini bukan perkara yang baru bagi PAS yang terdesak sehingga mampu mengkafirkan parti lain.

“Dulu mereka juga sanggup menghalalkan hubungan dengan DAP dengan istilah ‘tahaluf siyasi’,” kata BERJASA.

Menurut parti itu, selepas pilihan raya umum, PAS bagaimanapun mulai sedar bahawa laungan Islam bercanggah dengan agenda liberal DAP.

“Walhal setiap pelosok tanah air tahu agenda sebenar DAP yang kini kian menunjukkan taringnya.

“BERJASA sentiasa konsisten mengetepikan pandangan populis yang langsung tidak menguntungkan rakyat,” katanya.

BERJASA berkata, semua parti Melayu-Islam perlu digabungkan di bawah satu bumbung yang sama.

“Ditambah pula dengan kuasa yang diberikan kepada barisan kepimpinan NGO dan tokoh individu untuk duduk sama rendah, berdiri sama tinggi di bawah bumbung Gerakan Tanah Air (GTA).

“Gerakan rakyat inilah yang akan memastikan anak bangsa tidak lagi mengemis di tanah air sendiri,” kata BERJASA.

Untuk rekod, GTA terdiri daripada empat parti tonggak iaitu BERJASA, Pejuang, Parti Perikatan India Muslim Nasional (IMAN) dan Parti Bumiputera Perkasa Malaysia (Putra).

Gerakan itu dijangka bertanding di 120 kerusi Parlimen dan Dewan Undangan Negeri (DUN) pada PRU15, di semua kerusi majoriti Melayu dan yang ditandingi UMNO, khususnya di Semenanjung Malaysia.


‘Kabinet perang’ Kit Siang langkah terbelakang

Oleh Siti Hafidah Abd Ghaffar

BANGI, 10 Muharram 1443H, Khamis – Cadangan pemimpin veteran DAP, Lim Kit Siang supaya menubuhkan ‘Kabinet perang’, kononnya bagi melawan penularan wabak COVID-19 dianggap langkah terbelakang.

Ini kerana, Tan Sri Muhyiddin Yassin terlebih dahulu mengesyorkan kerjasama rentas parti antara kerajaan Perikatan Nasional (PN) dengan parti di luar kerajaan, namun ditolak mentah-mentah Pakatan Harapan (PH).

Sebelum ini, Kit Siang mencadangkan agar dua calon perdana menteri daripada dua gabungan iaitu PH dan PN membentuk satu ‘Kabinet perang’ dengan kedua-duanya memegang jawatan perdana menteri dan timbalan perdana menteri.

Dakwanya, ia melibatkan semua kuasa politik di Parlimen untuk memenangi perang melawan penularan wabak COVID-19 sebelum PRU15 dalam masa 18 bulan.

“Kabinet perang tersebut perlulah mencerminkan perpaduan Parlimen untuk mengubah nasib negara kita yang sedang kalah selama 20 bulan dengan wabak COVID-19 dengan membawa dasar dan strategi baru untuk mengawal wabak ini.

“… dan mengembalikan harapan, keyakinan, dan kepercayaan rakyat kepada satu pendekatan yang melibatkan ‘keseluruhan masyarakat’,” dakwanya.

Mengulas syor itu, penganalisis politik, Dr Syed Agil Syed Alsagoff hairan mengapa perkara ini dibangkitkan pembangkang walhal sebelum ini ditolak.

“Jadi kenapa hal ini perlu diungkitkan kembali sekiranya idea asal kerjasama rentas parti-parti politik telah ditolak?

“Pandangan saya, eloklah pelantikan perdana menteri dan penubuhan Kabinet nanti berdasarkan Perlembagaan Persekutuan yang memilih seorang perdana menteri dalam kalangan anggota Parlimen yang memiliki majoriti.

“Terserah kepada perdana menteri tersebut memilih dan menubuhkan Kabinetnya berdasarkan keperluan dan persefahaman sesama parti yang menyokong perdana menteri itu,” katanya ketika dihubungi Ismaweb.net hari ini.

Bagaimanapun, beliau menegaskan, Kabinet pentadbiran di bawah perdana menteri baharu perlu memperlihatkan nilai kebertanggungjawaban yang efektif, cekap dan dapat mengembalikan keyakinan rakyat dalam menyelesaikan kemelut pandemik COVID-19.

Pada masa sama, melaksanakan Pelan Pemulihan Negara dengan cekap dan sistematik serta mewujudkan keadaan negara yang kondusif, aman sejahtera di samping mengembalikan keyakinan para pelabur asing terhadap perkembangan ekonomi domestik negara.

“Dalam erti kata lain, politik mereka seharusnya mengutamakan keperluan pembelaan nasib rakyat dan memastikan tidak berlakunya kecelaruan dan krisis politik yang boleh merosakkan imej dan reputasi negara seperti mana yang terjadi sebelum ini.

“Selain itu, Ahli-Ahli Parlimen harus mendukung institusi Raja Berpelembagaan sebagai tonggak sistem Perlembagaan negara.

“Mereka harus hormat instutusi raja di negara ini serta berpegang kepada prinsip Rukun Negara,” tegasnya.


Itu bukan dokumen lupus hutang Felda: Marzuki

BANGI, 2 Muharam 1445H, Khamis – Bekas Ketua Setiausaha Sulit Tan Sri Muhyddin Yassin, Datuk Marzuki Mohamad mendakwa, dokumen dikemukakan Datuk Seri Anwar Ibrahim tidak membuktikan pelupusan hutang peneroka Lembaga Kemajuan Tanah Persekutuan (Felda) dibuat pada Jun lalu.

Sebaliknya, ia adalah perjanjian mengenai sukuk berjaminan kerajaan yang diterbitkan secara berperingkat.

“Dokumen yang disiarkan menerusi kenyataan media Perdana Menteri tidak membuktikan pelupusan hutang peneroka hanya dibuat pada bulan Jun 2023. Ia adalah berkenaan penerbitan sukuk berjamin kerajaan yang memang merupakan sebahagian daripada keputusan Kabinet pada tahun 2020.

“Sesiapa pun yang menjadi Menteri Kewangan mesti menandatangani dokumen ini. Seingat saya Tan Sri Muhyiddin tidak pernah jadi Menteri Kewangan.

“Penyiaran dokumen ini mengesahkan telahan saya sebelum ini bahawa dokumen yang ditandatangani oleh Perdana Menteri yang juga Menteri Kewangan bukanlah perjanjian pelupusan hutang peneroka Felda tetapi perjanjian berkaitan sukuk berjaminan kerajaan,” dakwanya menerusi kenyataan di Facebook pada Khamis.

Marzuki berkata, ketika kerajaan bawah pentadbiran Muhyiddin, Kabinet telah meluluskan Pelan Pemulihan Felda yang turut merangkumi pelupusan 80 peratus hutang peneroka berjumlah RM8.3 bilion.

Ia termasuk penerbitan sukuk RM9.9 bilion secara berperingkat untuk tujuan pengambilalihan FGV Holdings Bhd (FGV) dan penyelesaian hutang Felda dengan Maybank dan Kumpulan Wang Simpanan Pekerja (KWSP).

Pelan itu turut merangkumi penyediaan geran tahunan RM990 juta kepada Felda oleh Kerajaan Persekutuan.

“Untuk mengelakkan keraguan mengenai keputusan Kabinet pada 14 Oktober 2020 yang telah melupuskan hutang peneroka Felda, eloklah kerajaan ‘declassify’ minit mesyuarat tersebut untuk tatapan rakyat,” katanya.

Terdahulu, Anwar mengemukakan sebahagian dokumen ‘Assignment for Financial Service Reserve Account’ (FSRA) terkait jaminan kerajaan kepada Felda yang ditandatanganinya bagi meluluskan pelupusan hutang Felda berjumlah RM8.3 bilion seperti dituntut bekas Perdana Menteri, Tan Sri Muhyiddin Yassin.


Tunjuk perasaan pelajar, Erdogan kecam gerakan LGBT

ISTANBUL, 20 Jamadilakhir 1442H, Selasa – Presiden Recep Tayyip Erdogan mengecam gerakan lesbian, gay, biseksual dan transgender (LGBT) Turki, kerana bertindak ‘vandalisme’ susulan tercetusnya tunjuk perasaan pelajar.

Empat orang ditangkap pada hujung minggu kerana menggambarkan kawasan suci Islam dengan gambar bendera pelangi LGBT ketika tunjuk perasaan di Universiti Bogazici Istanbul.

Tidak lama selepas ucapan Erdogan di televisyen semalam, satu lagi demonstrasi meletus di universiti yang sama dengan puluhan orang ditahan.

Rakaman media sosial menunjukkan polis mengheret pelajar yang telah melakukan tunjuk perasaan secara aman.

“Kami akan membawa anak muda ke masa depan, bukan sebagai pemuda LGBT, tetapi sebagai pemuda yang ada ketika kegemilangan negara lalu,” kata Erdogan ketika sidang video bersama anggota Parti AK yang berkuasa

“Anda bukan pemuda LGBT, bukan pemuda yang melakukan perbuatan vandalisme. Sebaliknya, anda adalah individu yang memperbaiki hati yang hancur,” katanya.

Turki dilanda gelombang tunjuk perasaan pelajar bulan lalu selepas Presiden Turki melantik seorang penyokong setia kerajaan sebagai ketua Universiti Bogazici.

Dalam demonstrasi pada Jumaat lalu, para penunjuk perasaan menggantungkan sebuah karya seni di seberang pejabat rektor baharu yang menggambarkan tempat suci di Makkah dan gambar bendera pelangi gerakan LGBT.

Polis Turki menuduh empat individu ‘menghasut kebencian penduduk’. Dua dari mereka direman manakala dua lagi ditahan di rumah.

Menteri Dalam Negeri Turki, Suleyman Soylu menyifatkan suspek yang ditahan sebagai ’empat orang si pelik LGBT’.

Susulan penahanan itu, tunjuk perasaan oleh pelajar sekali lagi tercetus semalam – walaupun terdapat ratusan polis rusuhan – menuntut keempat-empatnya dibebaskan dan rektor berhenti. – Agensi


Bajet 2022 tiada faktor ‘wow’, belum mampu selesai masalah akar: BERJASA

BANGI, 26 Rabiulawal 1443H, Selasa – Parti BERJASA menyambut baik peruntukan terbesar RM52.6 bilion atau 16 peratus daripada keseluruhan anggaran perbelanjaan Persekutuan yang diberikan kepada Kementerian Pendidikan (KPM).

Pun begitu, peruntukan bajet untuk KPM seringkali lebih tertumpu kepada pembangunan infrastruktur – kos pembaikan dan penyelenggaraan sekolah – yang hanya akan membuatkan kontraktor ‘senyum lebar’, kata Ketua Penerangan BERJASA, Hazwan Mohamad.

“Dari sudut realistiknya, bajet untuk KPM perlu  transformasi baharu. Anak-anak kita sudah dua tahun menjalani Pengajaran dan Pembelajaran di Rumah (PdPR), saya kira tidak semestinya peruntukan hanya untuk infrastruktur.

“… bukan hanya sekadar melambakkan wang dalam KPM, akhirnya hanya untuk bina sekolah baharu dan sebagainya.

“Tapi kita tak lihat masalah akar pendidikan yang perlu untuk kerajaan selesaikan melalui peruntukan bajet,” katanya dalam Analisis Pasca Bajet 2022 yang disiarkan TV Pertiwi, malam ini.

Begitu juga dengan bajet untuk para wanita, Hazwan berpandangan bahawa Belanjawan 2022 kali ini masih tidak memiliki faktor ‘wow’.

Selain daripada cadangan untuk mewajibkan pelantikan sekurang-kurangnya seorang pengarah wanita bagi semua syarikat senaraian awam yang layak dipuji, beliau mengakui peruntukan lain masih tidak memberikan satu kejutan.

“Kerajaan belum jumpa kaedah untuk selesaikan masalah akar itu sendiri. Hanya sekadar mewujudkan pusat pemulihan wanita, pusat sokongan.

“Sedangkan apa yang perlu diambil perhatian adalah apa yang wanita hadapi, fokus kenapa ia menjadi satu masalah sehingga perlu diwujudkan pusat sokongan ini. Itu yang tidak mampu diterjemahkan dalam bajet.

“Sepatutnya kerajaan melihat apa keperluan wanita, bagaimana memperkasakan mereka. Bukan hanya melihat masalah wanita, akhirnya perlu pusat sokongan. Sedangkan mereka memerlukan peruntukan untuk memperkasakan golongan mereka,” katanya lagi.

Sementara itu, menyentuh mengenai masalah kemiskinan yang terus membelenggu rakyat Malaysia terutama pasca pandemik COVID-19, beliau berkata, apa yang perlu diperhalusi serta dinilai kembali adalah isu kos sara hidup.

“Untuk membasmi kemiskinan, kita perlu melihat bagaimana kos sara hidup, adakah rakyat hidup dalam keadaan kais pagi makan pagi kais petang makan petang. Apakah yang sebenarnya berlaku?

“Masalah ini masih tak selesai akhirnya kerajaan mendabik dada mengatakan ini (kemiskinan) adalah masalah universal. Tidak ada satu kejujuran daripada kerajaan untuk menyelesaikan masalah akar.

“Sepatutnya bukan hanya bagi wang, tapi semak kembali harga bahan asas yang makin meningkat serta perjuangan meningkatkan tangga gaji,” katanya.

Katanya, perkara paling dasar yang perlu adalah untuk melihat kepada barisan kepimpinan baharu.

“Perlukan satu kepimpinan baharu yang tidak berada di bawah tekanan kapitalis dan berani untuk turun menyelesaikan masalah rakyat,” katanya.

Pautan;


Bantah Jawi: DAP tunjuk belang cabar ketetapan kerajaan Pahang

Oleh Siti Hafidah Abd Ghaffar

BANGI, 12 Zulhijjah 1441H, Ahad – Persatuan Lingustik Malaysia (PLM) menempelak tindakan ADUN DAP Pahang yang memfailkan permohonan mencabar ketetapan kerajaan Pahang mewajibkan tulisan Jawi di papan tanda dan iklan di premis perniagaan di negeri itu.

Meskipun membawa isu berkenaan ke mahkamah pada fikiran sesetengah orang cara terbaik untuk menyelesaikan masalah, Timbalan Presiden PLM, Kamal Shukri Abdullah Sani berkata, tindakan itu jelas menunjukkan belang sebenar DAP terhadap sesuatu yang berunsur Melayu akan dibangkang habis-habisan.

“Apatah lagi pada anggapan mereka tiada apa-apa keuntungan menggunakan tulisan Jawi malah mungkin menambah seringgit dua bagi kos penyediaan papan iklan.

“Tulisan Jawi diguna meluas di Kelantan dan juga negeri lain seperti Kedah oleh premis niaga termasuk milik orang Cina sendiri sejak sekian lama.

“Tidak pun menjadi isu sebelum ini. Adakah udang di sebalik batu, atau ada pihak yang ingin menangguk di air yang keruh?,” soalnya dalam satu kenyataan hari ini.

Ironinya, kata beliau, selama ini DAP tidak pernah membantah tulisan Jawi digunakan oleh syarikat milik orang Cina atau bukan muslim pada produk mereka seperti minyak masak, makanan dan lain-lain.

“Malah produk itu juga menggunakan nama berunsur Melayu atau Islam dengan terang dan jelasnya. Ketara sekali sikap opportunis yang mungkin dihayati oleh pihak berkenaan.

“Apa-apa sahaja yang menguntungkan, demi wang ringgit akan tetap dan terus digunakan walau apapun gambarannya, sama ada mengelirukan atau lain-lain.

“Setelah lebih 60 tahun merdeka, adakah fikiran yang berkenaan masih lagi terkongkong dengan rasa cauvinis, perkauman dan seumpamanya?,” soalnya lagi.

Dalam perkembangan sama, beliau turut mengingatkan untuk tidak menambahkan lagi masalah yang tidak sepatutnya kerana banyak lagi isu perlu ditangani kerajaan seperti masalah ekonomi serta pandemik COVID-19.

“Tidakkah anda berasa bertuah yang anda tidak hidup di negara lain yang tidak akan memberi segalanya yang telah anda dapat di negara ini?

“Jikapun anda tidak tahu bersyukur dan tidak akan pernah berasa puas hati akan nikmat yang amat banyak di negara ini, berterima kasihlah kepada kerajaan dan rakyat di sini yang tidak menghalang untuk anda hidup dengan aman, makmur dan menjadi kaya dengan hasil-mahsul di negara ini,” kata beliau.

Sebelum ini, ADUN Tras, Chow Yu Hui memfailkan permohonan mencabar ketetapan kerajaan Pahang untuk mewajibkan tulisan jawi di papan tanda dan iklan di premis perniagaan di negeri itu.

Permohonan itu dibuat 30 Julai lalu di Mahkamah Tinggi Kuantan bagi menyemak semula arahan yang dikeluarkan kerajaan negeri dan pihak berkuasa tempatan berhubung perkara itu, sebelum ini.

Kerajaan negeri memutuskan semua premis perniagaan dan papan tanda jalan di negeri itu menggunakan tulisan Jawi berkuatkuasa sejak 1 Januari lalu.

Penggunaan tulisan Jawi adalah selari dengan titah Yang di-Pertuan Agong yang juga Sultan Pahang supaya tulisan berkenaan diperkasakan di negeri berkenaan.


Iran dakwa 25 juta rakyat dijangkiti COVID-15 dalam 5 bulan

TEHRAN, 27 Zulkaedah 1441H, Ahad – Dianggarkan 25 juta orang telah dijangkiti pandemik COVID-19 di Iran dalam tempoh lima bulan, dengan 14,000 kematian direkodkan, menurut Kementerian Kesihatan negara itu.

Kementerian itu memberi amaran menerusi sebuah laporan bahawa 30 hingga 35 juta penduduk di negara berkenaan berkemungkinan dijangkiti dalam tempoh beberapa bulan akan datang.

Dakwaan itu susulan Iran belum mampu menangkis virus berkenaan walaupun satu perempat penduduk mungkin sudah dijangkiti.

Dalam pertemuan pada Sabtu, Presiden Iran, Hassan Rouhani berkata, gelombang pertama wabak telah berlalu dan negara sedang berdepan gelombang kedua.

“Laporan (kementerian) mengatakan bahawa kita harus menjangkakan jumlah orang yang perlu dirawat di hospital dua kali lebih banyak daripada jumlah pesakit yang diterima selama lima bulan kebelakangan ini,” katanya.

Rouhani turut memberi amaran bahawa fasa kedua wabak di Iran kemungkinan akan berlanjutan hingga akhir tahun kalendar negara itu, pada 21 Mac 2021.

Terdahulu, Iran melaporkan 2,166 kes baharu dengan 188 kematian menjadikan jumlah keseluruhan kepada 271,606 kes dan 13,979 kematian.

Pegawai kanan pasukan petugas anti-coronavirus Iran, Mustafa Qanie berkata, dijangkakan kira-kira 25 juta kes termasuk pesakit yang tanpa gejala dan tidak memerlukan rawatan di hospital.

Peningkatan kes jangkitan di Iran telah memaksa pihak berkuasa menguatkuasakan semula perintah berkurung dan melaksanakan prosedur operasi standard (SOP) ketat, termasuk mewajibkan pemakaian pelitup hidup dan mulut. –  Agensi


Polis Marin tahan 5 individu, rampas daun ketum bernilai RM80,000

KOTA BHARU, 24 Ramadan 1442H, Khamis – Lima termasuk dua wanita ditahan bersama 800 kilogram (kg) daun ketum bernilai RM80,000 di sebuah rumah di Kampung Geting, Pengkalan Kubor, Tumpat, dekat sini, semalam.

Komander Pasukan Polis Marin (PPM) Wilayah Tiga Pengkalan Kubor, ACP Norzaid Muhammad Said berkata, kelima-lima mereka yang berumur lingkungan 20 hingga 30 tahun itu ditahan sepasukan anggota yang sedang melaksanakan penugasan Op Benteng Khas Musim Perayaan (Aidilfitri), pada jam 10 malam.

Katanya, terdahulu anggota pasukan yang membuat intipan di sebuah rumah melihat dua suspek lelaki sedang memunggah 11 bungkusan plastik lutsinar dipercayai berisi daun ketum ke dalam sebuah kereta yang diletakkan di hadapan rumah itu.

“Pemeriksaan di dalam rumah pula menemukan 2,982 bungkusan mengandungi daun ketum. Jumlah keseluruhan daun ketum yang dirampas ialah 800 kilogram dianggarkan bernilai RM80,000. Turut ditahan tiga lagi suspek yang berada di dalam rumah itu,” katanya dalam satu kenyataan, hari ini.

Norzaid berkata, nilai keseluruhan rampasan daun ketum termasuk kereta dianggar berjumlah RM90,000.

“Barang rampasan dibawa balik ke Markas Operasi PPM Wilayah Tiga Pengkalan Kubor. Kes disiasat di bawah Seksyen 30 (3) Akta Racun 1952,” katanya. -Bernama


Etnik Uyghur rayu bantuan cari bapa ditahan kerajaan China

KUALA LUMPUR, 17 Muharram 1442H, Sabtu – “Bapa saya tidak pernah melakukan sebarang jenayah, bahkan beliau menjalani kehidupan dengan melakukan pekerjaan yang berharga untuk tanah air”.

Demikian kata Subi Mamat Yuksel, anak kepada bekas Ketua Jabatan Perhutanan Xinjiang, Mamat Abdullah, 71, yang dijatuhkan hukuman penjara seumur hidup oleh kerajaan China atas tuduhan palsu.

Menceritakan pengalaman pahit itu, Subi berkata, pada 29 April 2017, bapanya yang ketika itu sepatutnya ke Amerika Syarikat (AS) didapati hilang.

Katanya, tiga tahun kehilangan beliau, kerajaan China menjatuhkan hukuman penjara seumur hidup atas kesalahan terbabit dengan jenayah ‘pemisah’, ‘bermuka-muka’ serta penyalahgunaan kuasa.

Subi berkata, kerana kemampuan kepemimpinan yang hebat, kecekapan dan integriti, bapa beliau sering dipilih untuk bekerja dalam kerajaan.

“Sekarang, secara tiba-tiba beliau dinyatakan sebagai ‘penjenayah’ di mata Parti Komunis China (CCP), di antara jutaan Uyghur lain yang dipenjarakan dan dikurung di kem penumpuan.

“Satu-satunya jenayah beliau adalah menjadi seorang intelektual terkemuka dan lelaki Uyghur yang disegani.

“Oleh itu, CCP diancam oleh bakat, pengetahuan dan keunggulannya dalam kepemimpinan,” katanya ketika siaran langsung webinar The Uyghur Crisis in China: The Untold Stories from our Uyghur sisters, anjuran The International Women’s Alliance for Family Institution and Quality Education (WAFIQ) dan the Uyghur Human Rights Project (UHRP), hari ini.

Lebih menyayat hati ibu kepada tiga orang anak itu adalah memikirkan keadaan bapa beliau yang mempunyai masalah kesihatan seperti diabetes, darah tinggi bahkan baharu sahaja bebas daripada kanser tahun lalu.

“Dan ia menghancurkan hati saya apabila beliau kini berada dalam bahaya yang mengancam nyawa kerana keadaan yang kejam ditambah lagi dengan penyebaran coronavirus di penjara China,” katanya.

Susulan itu, Subi merayu pertolongan segera mengesan bapanya dengan apa jua cara sekalipun serta membantu pembebasan beliau.


BERJASA bukan parti ‘warlord’, bebas pengaruh kapitalis dan kroni

Oleh Fazleen Safina

PUCHONG, 24 Muharram 1442H, Sabtu – Kebanyakan parti politik di negara ini bergelumang dengan rasuah dan wang, dakwa Ketua Angkatan Pemuda-Pemudi Berjasa (ANGKASA) Hazwan Mohamad.

Beliau berkata, perkara berkenaan telah menjadi barah yang kronik sehingga mengakibatkan pendirian dan prinsip individu boleh ditolak dan dikuis saban hari.

“Hari ini bercakap lain, esok boleh bercakap lain. Minggu depan boleh keluarkan fatwa dan dalil yang lain.

“Sedangkan sebelum ini pendiriannya lain,” katanya ketika berucap sempena Majlis Pelancaran Wajah Baharu Barisan Jemaah Islamiyah Se-Malaysia (BERJASA), di sini, hari ini.

Bagaimanapun Hazwan menegaskan, budaya ‘warlord’ atau ugut dan tabur itu tidak wujud di dalam parti BERJASA.

Malah, katanya, prinsip parti yang beridentitikan watan itu juga sama sekali tidak bertentangan dengan perjuangan Islam, Melayu sebagai asas dan tonggak negara serta institusi kedaulatan Raja-Raja.

Tegas beliau, BERJASA menerima kemajmukan masyarakat berbilang kaum.

Pada masa sama, beliau turut menyarankan supaya Malaysia perlu mempunyai satu identiti nasional.

“Dari sudut pendidikan, anak-anak mesti disatukan di bawah satu bumbung, manakala dari sudut ekonomi, anak muda mesti diberi peluang menggubal dasar dan polisi kerajaan.

“Bukan sekadar jadi pak turut, bukan setakat jadi kroni dan tunduk kepada kapitalis ekonomi semata-mata.

“Sebab itu kami (BERJASA) tidak terikat, bukan menagih atas kroni dan kapitalis. Kami adalah parti bebas ‘warlord’, bebas kapitalis, kami kekal dengan prinsip dan perjuangan parti,” tegasnya.


ISMA, Yayasan Ikhlas, Yayasan Maghfirah sasar bantu 10,000 asnaf

BANGI, 9 Ramadan 1442H, Rabu – Ikatan Muslimin Malaysia (ISMA) – dengan kerjasama Yayasan Ikhlas serta Yayasan Maghfirah – melancarkan kempen Bakul Kasih Ramadan dan Kotak Kasih bagi membantu golongan asnaf di seluruh negara sepanjang bulan Ramadan ini.

Kempen tersebut menyasarkan 10,000 orang penerima dan setakat minggu lepas seramai 3,000 asnaf telah disalurkan bantuan.

Naib Presiden (Biro Dakwah) ISMA, Mohd Noor Azib Asmangi berkata, kempen dilaksanakan bagi membantu golongan asnaf dan B40 yang dalam kesusahan, lebih-lebih lagi di dalam bulan yang mulia ini.

“Sesetengah penerima sumbangan memang telah menerima bantuan zakat dan baitulmal, tetapi bantuan yang ISMA berikan ini adalah dalam bentuk barang asas seperti beras, telur, minyak, tepung, kurma dan sebagainya.

“Ada juga dalam kalangan penerima bantuan adalah anak muda yang merupakan ketua keluarga yang telah kehilangan pekerjaan akibat pandemik COVID-19 dan ibu tunggal yang berpendapatan rendah,” katanya dalam kenyataan media, hari ini.

Dalam pada itu, Mohd Noor Azib memaklumkan, lebih 1,000 orang sukarelawan di seluruh 43 cawangan ISMA terlibat mengedarkan bantuan kepada golongan sasar sama ada di kampung mahupun di bandar.

Katanya, usaha ini merupakan sebahagian daripada tanggungjawab dakwah ISMA dalam bentuk kebajikan kepada masyarakat.

“Selari dengan imej sebagai sebuah NGO prihatin dan dekat dengan masyarakat, ISMA berharap agar bantuan yang diberikan ini dapat memberi sedikit keceriaan kepada mereka sepanjang bulan Ramadan ini,” katanya.

Orang ramai yang berhasrat untuk menyumbang, boleh menyalurkan sumbangan ke Tabung Infaq Ramadan menerusi akaun Maybank 562218201823.


WHO lulus vaksin Sinovac dalam senarai penggunaan kecemasan

GENEVA, 21 Syawal 1442H, Rabu – Pertubuhan Kesihatan Sedunia (WHO) meluluskan vaksin COVID-19 yang dikeluarkan China – Sinovac – untuk penggunaan kecemasan – dos kedua dari negara itu yang mendapat kelulusan agensi kesihatan Pertubuhan Bangsa-Bangsa Bersatu (PBB).

Bulan lalu, Sinopharm menjadi vaksin dari China yang pertama diluluskan oleh WHO.

Pada Selasa, WHO menandatangani vaksin dua dos syarikat Sinovac – CoronaVac – yang berpusat di Beijing dan sudah digunakan di beberapa negara di seluruh dunia.

“Sukacita saya mengumumkan bahawa vaksin Sinovac-CoronaVac telah tersenarai dalam penggunaan kecemasan WHO setelah didapati selamat, berkesan dan dijamin berkualiti.

“Keperluan penyimpanan mudah CoronaVac menjadikannya sangat sesuai untuk ketetapan sumber rendah. Sekarang ia penting untuk menjadi penyelamat nyawa mereka yang memerlukan dengan lebih cepat,” kata Ketua Pengarah WHO, Tedros Adhanom Ghebreyesus.

WHO memberitahu, Sinovac telah memenuhi standard antarabangsa di bawah senarai penggunaan kecemasa (UEL) menerusi beberapa kriteria diperlukan seperti penyumbang dana, agensi perolehan dan jaminan masyarakat.

Organisasi itu juga telah memberikan status UEL kepada vaksin yang dibuat oleh Pfizer-BioNTech, Moderna, Johnson&Johnson dan AstraZeneca yang dihasilkan di India, Korea Selatan dan negara Kesatuan Eropah (EU) secara berasingan.

Senarai daripada WHO membuka jalan bagi negara-negara di seluruh dunia untuk menerima dan mengimport vaksin bagi edaran lebih cepat, terutama di negara tanpa pengawal selia standard antarabangsa. – Agensi


Penduduk Kelantan dinasihat hadkan aktiviti luar ekoran cuaca panas

KOTA BHARU, 19 Syawal 1444H, Rabu – Penduduk tempatan diminta mengehadkan aktiviti luar dan hanya keluar untuk urusan penting berikutan amaran terbaru Jabatan Meteorologi Malaysia (MetMalaysia) mengenai gelombang panas.

Pengarah Kesihatan Negeri, Datuk Dr Zaini Hussin berkata, amaran Tahap 1 itu mungkin memberi sedikit impak kepada rakyat terutamanya kanak-kanak dan mereka yang menghidap penyakit serius.

“Gelombang haba Tahap 1 ini mungkin menyebabkan tubuh manusia mengalami tekanan yang boleh menyebabkan strok haba, mengakibatkan hilang upaya kekal atau kematian.

“Sesiapa sahaja boleh berisiko menjadi mangsa terutama mereka yang melakukan aktiviti fizikal luar, kanak-kanak berumur lima tahun ke bawah serta orang dewasa berumur 40 tahun ke atas.

“Mereka yang menghidap penyakit kronik seperti penyakit pernafasan, darah tinggi, sakit jantung, diabetes dan tiroid juga berada dalam kumpulan berisiko,” katanya.

Dr Zaini berkata, risiko akan meningkat jika penduduk tempatan memakai pakaian tebal dan ketat memerangkap haba serta menghalang penyejatan peluh dari badan yang boleh menyebabkan sakit kepala, keletihan, kurang daya tumpuan, pening, lemah otot atau kekejangan, selain loya dan muntah.

“Keadaan yang lebih teruk boleh menyebabkan dehidrasi, koma dan kekeliruan,” katanya.

Bagi mengelakkan atau mengurangkan kesan terhadap kesihatan akibat panas melampau, beliau berkata, orang ramai perlu minum banyak air kosong tanpa mengira tahap aktiviti fizikal, dan tidak menunggu untuk minum apabila berasa dahaga.

“Selain itu, orang ramai perlu berada di dalam rumah, banyak berehat, kerap mandi dan menggunakan kipas untuk menyejukkan badan,” katanya.

Jabatan Meteorologi Malaysia (MetMalaysia) semalam mengeluarkan amaran gelombang haba untuk Kelantan dan Sarawak, dengan suhu dijangka meningkat sehingga 37 darjah Celsius.

Gelombang haba telah diklasifikasikan sebagai amaran Tahap 1 dan akan berterusan selama tiga hari mulai semalam.

Kawasan terjejas di Kelantan ialah Tanah Merah dan Kuala Krai manakala Mukah di Sarawak.


PAS ‘solid’ sokong Ismail Sabri calon PM ke-9

BANGI, 9 Muharram 1443H, Rabu – Kesemua 18 ahli Dewan Rakyat PAS sebulat suara menyokong Datuk Seri Ismail Sabri Yaakob sebagai calon Perdana Menteri seterusnya.

Timbalan Presiden PAS, Datuk Seri Tuan Ibrahim Tuan Man berkata, perkara itu dipersetujui selepas delegasi pimpinan parti yang beliau ketuai, selesai mengadakan pertemuan dengan pemimpin UMNO dan Barisan Nasional (BN) di Menara Dato Onn, hari ini.

“Kita sokong sepenuhnya dan SD (akaun bersumpah) sudah siap untuk kita hantar (Istana Negara) petang ini. Kita sudah pun buat keputusan.

“(Di peringkat) PAS tiada isu lagi, semua 18 (Ahli Parlimen) ‘solid’ kita beri sokongan (kepada Ismail Sabri),” katanya seperti dipetik portal media tempatan.

Terdahulu, Tuan Ibrahim serta beberapa pemimpin PAS antaranya Setiausaha Agung PAS, Datuk Seri Takiyuddin Hasan dan Naib Presiden PAS, Idris Ahmad hadir ke mesyuarat di Ibu Pejabat UMNO itu.

Turut hadir Ahli Pimpinan PAS Pusat, Datuk Dr Mohd Khairuddin Aman Razali.


29 ahli geng kongsi gelap ‘TCB 21’ ditangkap

BANGI, 27 Rabiulawal 1442H, Jumaat – Bukit Aman menangkap 29 ahli kumpulan jenayah terancang yang dikenali sebagai ‘Geng TCB 21’, dalam satu operasi pada 13 hingga 14 Oktober lalu.

Pengarah Jabatan Siasatan Jenayah Polis Diraja Malaysia (PDRM), Datuk Huzir Mohamed berkata, kumpulan terbabit aktif melakukan kesalahan jenayah serius di sekitar Banting dan Dengkil.

Huzir berkata, Geng TCB 21 juga disyaki terlibat dalam satu kejadian tembak di Banting pada September lalu.

Katanya lagi, 29 ahli geng terbabit ditangkap di bawah Seksyen 130V Kanun Keseksaan, Bab VIB Jenayah Terancang Kanun Keseksaan kerana disyaki menjadi ahli kumpulan jenayah terancang.

“Siasatan turut dijalankan di bawah Akta Kesalahan Keselamatan (Langkah-Langkah Khas) 2012 (SOSMA) yang membenarkan tahanan selama 28 hari.

“Kertas siasatan telah dirujuk kepada Ketua Unit Jenayah Berat, Jabatan Peguam Negara (AGC), namun keterangan yang ada tidak mencukupi untuk mendakwa mereka di bawah Seksyen 130V Kanun Keseksaan,” katanya dalam kenyataan, hari ini.

Bagaimanapun, Huzir berkata, siasatan PDRM mendapati Geng TCB 21 adalah kumpulan pertubuhan kongsi gelap haram yang aktif melakukan kesalahan jenayah serius seperti cubaan bunuh, merompak dan pemerasan.

“PDRM mempunyai keterangan yang mencukupi untuk mengambil tindakan pencegahan jenayah ke atas kumpulan ini di bawah Akta Pencegahan Jenayah 1959.

“Oleh yang demikian, pada 12 November 2020, PDRM telah menangkap 25 orang ahli TCB 21 di bawah akta tersebut.

“Tindakan ini bertujuan memastikan keamanan dan ketenteraman awam dapat dikekalkan serta memastikan kumpulan ini dapat dibanteras sepenuhnya,” katanya.


Sabotaj mungkin punca gangguan LRT Kelana Jaya

KUALA LUMPUR, 16 Rabiulakhir 1444H, Jumaat – Kementerian Pengangkutan tidak menolak kemungkinan sabotaj sebagai punca gangguan di laluan transit aliran ringan (LRT) Kelana Jaya.

Menteri Pengangkutan, Datuk Seri Dr Wee Ka Siong berkata, kementeriannya akan melantik badan antarabangsa WSP untuk menyiasat sama ada sistem LRT itu telah digodam, antara lain.

“Kerajaan telah memutuskan untuk melantik badan antarabangsa yang terkenal, WSP, untuk memerhati setiap aspek, termasuk kemungkinan sabotaj.

“Walaupun keputusannya berdasarkan data dan fakta, kita (juga) perlu melihat aspek lain dan bukannya membuat pertimbangan sendiri,” katanya.

Terdahulu, Wee menyebut bahawa dua kerosakan pada landasan dikesan semasa pemeriksaan; yang pertama ditemui di salah satu pusat kawalan kenderaan (VCC) dan satu lagi di pusat pengurusan isyarat (SMC).

Gangguan pada VCC telah menyebabkan sistem kehilangan signal antara pusat kawalan dan tren semasa operasi.

“Terdapat kerosakan pada salah satu VCC. Disebabkan ini, kami tidak dapat melihat arah tren dari sistem.

“Oleh itu, pengilang peralatan asal (OEM) Thales Group dari Toronto, Kanada, telah mengikuti pemeriksaan secara maya dan menjalankan ujian untuk sebarang penyelesaian masalah di landasan,” katanya.

Susulan kerosakan itu, operasi di 16 stesen sepanjang laluan Kelana Jaya telah digantung dari 9 November hingga 15 November.

Pada Rabu, Ketua Pegawai Eksekutif Prasarana, Mohd Azharuddin Mat Sah berkata, kerosakan pada sistem kawalan tren automatik (ATC) LRT dikesan Sabtu lepas. Bagaimanapun, pasukan kejuruteraan RapidKL tidak dapat menangani isu tersebut.

Kira-kira 200,000 penumpang dilaporkan terjejas akibat gangguan perkhidmatan LRT.


Lelaki tunggang motosikal guna kaki direman, positif dadah

KUALA LUMPUR, 26 Muharram 1442H, Isnin – Seorang lelaki warga tempatan yang menunggang motosikal dengan aksi berbahaya menggunakan kaki bagi mengawal handel jentera itu, di Jalan Kuching di sini, baru-baru ini, direman hari ini.

Ketua Jabatan Siasatan dan Penguatkuasaan Trafik (JSPT) Kuala Lumpur ACP Zulkefly Yahya berkata, suspek berumur 36 tahun itu telah menyerah diri di Balai Polis Trafik Jalan Bandar, di sini, semalam.

Beliau berkata, suspek juga disahkan positif dadah jenis ganja.

“Kes berkenaan disiasat di bawah Seksyen 15(1)(a) Akta Dadah Berbahaya 1952,” katanya ringkas kepada Bernama.

Semalam, Bernama melaporkan polis sedang menjejaki seorang lelaki yang aksinya menunggang motosikal secara berbahaya selain bungkusan air di tangannya itu, menjadi tular di media sosial menerusi satu video berdurasi 41 saat. – Bernama


Sewa kondominium RM30,000 sebulan buat aktiviti penipuan pelaburan

KUALA LUMPUR, 17 Jamadilakhir 1442H, Sabtu – Sebelas individu warga asing termasuk lima wanita ditahan semalam kerana disyaki menjalankan aktiviti penipuan pelaburan saham dalam talian di lima unit kondomium di Bukit Bintang di sini.

Ketua Polis Daerah Dang Wangi ACP Mohamad Zainal Abdullah berkata, kesemua suspek terdiri daripada enam lelaki dan empat wanita warga China serta seorang wanita warga Indonesia berusia lingkungan 23 hingga 47 tahun.

Menurutnya, pihaknya merampas 26 telefon bimbit pelbagai jenama, dua unit komputer riba, tiga unit modem, 10 keping kad bank dan wang tunai RM53,678 serta beberapa mata wang asing dalam serbuan kira-kira 4 petang itu.

“Siasatan mendapati semua suspek daripada dua sindiket berasingan itu aktif sejak dua tahun lepas dengan menyewa residensi dengan kadar sewa bulanan RM18,000 hingga RM30,000 (bagi satu unit kondominium),” katanya dalam satu kenyataan hari ini.

Beliau berkata, sindiket terlibat menyasarkan mangsa dari negara China dengan menawarkan pelaburan saham dalam talian dan pelaburan yang tidak wujud.

Katanya, kesemua suspek ditahan reman empat hari hingga 2 Feb ini dan kes disiasat mengikut Seksyen 420 Kanun Keseksaan. – Bernama


HFMD bukan penemuan baharu, di kesan sejak 1969

Oleh Zuhayati yazid

BANGI, 2 Zulkaedah 1443H, Khamis – Penularan jangkitan penyakit kaki tangan dan mulut (HFMD) membabitkan kanak-kanak – yang menular ketika ini – bukanlah penemuan baharu, sebaliknya telah di kesan sejak 1969 di California.

Malah, ada kajian yang dilakukan penyelidik-penyelidik dari Belanda menyatakan penularan penyakit HFMD yang menyerang kanak-kanak berusia 10 tahun telah berlaku lebih awal lagi iaitu 1963.

Pegawai Perubatan, Dr Muhamad Danial Salim berkata, HFMD mempunyai trend peningkatan kes dalam tempoh setiap tiga tahun.

“Begitu juga kes di negara-negara Barat telah dikesan berlaku peningkatan kes yang mendadak terutama ketika musim luruh atau musim panas.

“Peningkatan kes dipengaruhi beberapa punca dan kajian mendapati trend kenaikan kes berlaku disebabkan perubahan pada virus.

“Selain itu perbezaan populasi imuniti turut mempengaruhi pertambahan kes seperti berlaku peningkatan imuniti dan juga kelahiran serta perubahan persekitaran,” katanya ketika menjadi panel dalam program Dimensi bertajuk; Kes HFMD Semakin Membimbangkan yang disiarkan di TV Pertiwi, malam ini.

Dr Mohamad Danial yang juga ahli I-Medik menegaskan, peralihan dari fasa pandemik ke endemik juga turut mempengaruhi kenaikan kes yang mendadak.

“Kalau duhulu kita tak hantar anak ke sekolah, sekarang sesi persekolahan dibuka sepenuhnya, pusat-pusat permainanjuga dibuka, semestinya kumpul ramai-ramai boleh menyebabkan pembiakan virus dengan lebih mudah,” katanya.

Setakat ini, 71,471 kes HFMD direkodkan pada minggu epidemiologi (ME) 22/2022 (30 Mei) seluruh negara, berbanding 2,485 kes direkodkan dalam tempoh sama tahun lepas, peningkatan 28 kali ganda.

Daripada jumlah itu 65,032 kes iaitu 91 peratus dilaporkan berlaku dalam kalangan kanak-kanak berumur enam tahun ke bawah manakala 5,194 kes (tujuh peratus) dalam kumpulan umur tujuh hingga 12 tahun.


9 lagi jemaah tabligh Malaysia di India tiba di tanah air

BANGI, 7 Rabiulawal 1442H, Sabtu – Seramai sembilan lagi ahli jemaah tabligh rakyat Malaysia di India telah selamat tiba di tanah air semalam, menurut Kementerian Luar Negeri.

Sehingga kini, kementerian itu telah membawa pulang seramai 170 daripada 189 ahli jemaah tabligh warganegara Malaysia yang berada India, termasuk 161 orang menerusi siri Misi Bantuan Kemanusiaan dan Bencana (HADR) sejak Julai lalu.

Timbalan Menteri Luar Negeri, Datuk Kamarudin Jaffar berkata, semua jemaah tabligh yang pulang diwajibkan menjalani kuarantin selama 14 hari di Stesyen Kuarantin, sejajar dengan peraturan yang ditetapkan kerajaan Malaysia.

“Sehingga hari ini, masih terdapat 19 jemaah tabligh rakyat Malaysia yang masih berada di India.

“Daripada jumlah ini, 10 jemaah tabligh yang berada di New Delhi telah selesai menjalani proses perundangan dan dibebaskan daripada pertuduhan mahkamah, manakala baki sembilan yang lain masih menjalani prosedur perundangan di Bihar, India,” katanya dalam kenyataan, hari ini.

Kamarudin berkata, penyelarasan usaha membawa pulang mereka sedang dilakukan oleh Suruhanjaya Tinggi Malaysia di New Delhi.

Sehubungan itu, Kementerian Luar Negeri merakamkan penghargaan kepada semua agensi kerajaan yang terlibat, terutamanya Agensi Pengurusan Bencana Negara (NADMA) dan Kementerian Kesihatan atas komitmen menjayakan misi membawa pulang jemaah tabligh Malaysia di India.

“Kerajaan Malaysia turut mengucapkan terima kasih kepada Kerajaan India dalam membantu urusan kepulangan mereka.

“Kementerian Luar Negeri akan meneruskan kerjasama dengan pihak berkuasa tempatan India dalam usaha memudahcara urusan pulang baki 19 jemaah tabligh rakyat Malaysia yang masih berada di negara itu,” katanya.


Hantaran Twitter saya hanya sekadar peringatan: KP Kesihatan

PUTRAJAYA, 13 Safar 1442H, Khamis  –  Ketua Pengarah Kesihatan Tan Sri Dr Noor Hisham Abdullah menjelaskan, hantaran Twitternya pada awal pagi tadi hanyalah bertujuan menasihati rakyat Malaysia dan bukan memberi bayangan Perintah Kawalan Pergerakan (PKP) akan dilaksanakan semula.

Menerusi akaun rasmi Twitternya  @DGHisham membalas hantaran seorang pengguna @zalifahms,  yang mencadangkan supaya dilaksanakan larangan pergerakan rentas negeri untuk sementara waktu.

Beliau membalas hantaran itu dengan: “How about all stay at Home for awhile again?” bagaimanapun telah menimbulkan kegusaran dalam kalangan rakyat sekiranya kerajaan melaksanakan semula PKP.

“Itulah tujuan utama saya tweet (buat hantaran). Hanya mengingatkan rakyat Malaysia untuk duduk di rumah kalau tiada urusan penting, kalau ada urusan penting, pastikan kita patuh SOP, amalkan 3W (wash, wear and warn) dan elakkan 3S (sesak, sempit, sembang),” katanya dalam sidang media perkembangan COVID-19, di sini hari ini.

Sementara itu, Dr Noor Hisham berkata, Kementerian Kesihatan (KKM) sedar ada dalam kalangan petugas kesihatan dan rakyat Malaysia yang letih dalam mematuhi SOP yang ditetapkan kerajaan.

“Tapi perlu diingatkan virus COVID-19 tidak pernah letih dan kalau kita leka dan ambil mudah, jangkitan akan berlaku kerana virus dah ada dalam komuniti.

“Kalau kita ambil mudah atau anggap keadaan telah kembali normal, itu satu kesilapan besar dan ketidakpatuhan kita (mungkin) akan melihat jangkitan bertambah dari semasa ke semasa,” katanya.

Mengulas lanjut, beliau berkata KKM menjangkakan berlaku gelombang baharu jangkitan COVID-19 jika kes positif terus mencatatkan peningkatan.

“Bagaimanapun, tanggungjawabnya ialah pada kita sama ada kita boleh mendatarkan lengkung itu sekali lagi. Kita telah lakukannya sebelum ini dan kita boleh lakukan lagi, namun kita perlukan kerjasama semua orang, patuhi SOP,” katanya.

Sementara itu, Dr Noor Hisham berkata, semua pihak termasuk pengurusan sekolah perlu menguruskan risiko jangkitan di institusi pendidikan masing-masing.

Beliau yang ditanya mengenai kebimbangan ibu bapa di Selangor jika anak mereka ke sekolah berikutan kadar kebolehjangkitan yang tinggi ketika ini, berkata, perkara itu ada  dibincangkan oleh KKM bersama Kementerian Pendidikan (KPM).

“Memang risiko tetap ada. Kalau tak nak risiko kita semua duduk di rumah. Tetapi kalau kita keluar dari rumah, kita kena menguruskan risiko itu.

“Jadi setakat ini di sekolah kalau tiada jangkitan kita akan biarkan. Contohnya di Kedah, ada sekolah yang berlaku jangkitan di antara guru dan murid dan kita tutup sekolah serta jalankan proses nyah cemar dan nyah kuman di kawasan sekolah.

“Tapi setakat ini tiada laporan ada kluster di sekolah,” katanya. -Bernama


Dong Zong belum diharamkan? RoS hanya beri surat amaran

BANGI, 6 Rabiulawal 1442H, Jumaat – Pertubuhan-Pertubuhan Pembela Islam (PEMBELA) kecewa kerana aduan yang dibuat terhadap Persekutuan Persatuan-Persatuan Lembaga Pengurus Sekolah Cina Malaysia (Dong Zong), tidak mendapat tindakan sewajarnya dari Jabatan Pendaftaran Pertubuhan (RoS).

Ini berikutan usaha PEMBELA bersama wakil pertubuhan bukan kerajaan (NGO) Islam dan Melayu lain yang menuntut Dong Zong diharamkan gagal, setelah RoS hanya mengeluarkan surat amaran pentadbiran kepada pertubuhan radikal itu.

Dalam surat bertarikh 7 Oktober itu, RoS Negeri Selangor menyatakan bahawa jabatan itu telah menjalankan siasatan ke atas Dong Zong untuk mendapatkan maklumat lanjut.

Surat yang ditandatangani Pengarahnya, Nurul Azhar Husin turut menyatakan pihak jabatan itu telah mengeluarkan Surat Amaran Pentadbiran kepada Dong Zong, supaya sentiasa mematuhi peruntukan-peruntukan Akta Pertubuhan 1966 serta undang-undang berdaftar pertubuhan.

Sebelum ini, PEMBELA konsisten mendesak kerajaan dan RoS membatalkan pendaftaran pertubuhan radikal Cina itu, termasuk melancarkan petisyen bagi menuntut supaya Dong Zong diharamkan.

Menerusi aduan yang dibuat PEMBELA menegaskan mengenai siri penentangan Dong Zong terhadap pengenalan tulisan Jawi dalam mata pelajaran Bahasa Melayu di sekolah, yang dianggap sebagai satu bentuk pelanggaran kepada Perlembagaan.

Ini kerana tulisan Jawi dilindungi oleh Perkara 152 Perlembagaan Persekutuan, Seksyen 9 Akta Bahasa Kebangsaan 1963/1967.

Selain itu, aduan berkenaan juga menyenaraikan penentangan konsisten Dong Zong terhadap Dasar Pendidikan Kebangsaan, termasuk Penyata Barnes 1951; Ordinan Pelajaran 1952; Penyata Razak 1956 dan Penyata Rahman Talib 1960.

Menurut PEMBELA, Dong Zong juga menentang Dasar Kebudayaan Negara, Rancangan Sekolah Integrasi pada 1985 dan lantikan guru tidak berbahasa Cina pada 1987, di mana bertentang dengan peruntukan Seksyen 2A Akta Pertubuhan 1966.

Walaupun tindakan daripada RoS tidak seperti yang dituntut, PEMBELA menegaskan pihaknya tidak akan berputus asa menjadi benteng kepada identiti nasional seperti termaktub dalam Perlembagaan.

“Terima kasih kepada semua wakil NGO yang sama-sama berganding bahu dalam usaha ini, terutamanya NGO Armada Malaiu Malaysia yang telah mewakilkan peguam dari biro undang-undangnya,” kata PEMBELA dalam kenyataan, hari ini.


BERJASA ajak NGO, parti terus bersuara perjuang hak Melayu

BANGI, 19 Syawal 1444H, Rabu – BERJASA menggesa semua pihak berhenti mempolitikkan pertemuan antara Tun Dr Mahathir Mohamad dan Tan Sri Abdul Hadi Awang berkait sokongan ‘Proklamasi Orang Melayu’ yang diterajui bekas Perdana Menteri itu.

Presiden BERJASA, Haji Zamani Ibrahim berkata, pertemuan kedua-dua pemimpin itu bukan atas dasar kepentingan parti, sebaliknya demi bangsa Melayu.

Justerum mana-mana parti yang berteraskan Melayu sewajarnya menyokong proklamasi ini, demi kepentingan bangsa di tanah air sendiri.

“Jadi bagi saya bukan hanya PAS, malah juga sesiapa pun boleh. Dan saya sangat berasa bangga dan gembira apabila orang Melayu di luar sana, bukan hanya orang politik, NGO dan sebagainya yang berbangsa Melayu bersama-sama dengan proklamasi ini.

“(Proklamasi) satu perkara yang perlu kita perkemaskan dan perkasakan. Jadi bila mendapat khabar berita PAS memberikan sokongan, bagi saya itu bukan kerana parti tetapi atas dasar bangsa kepada orang Melayu dan perjuangan proklamasi Melayu,” katanya.

Sehubungan itu, Zamani mengajak semua pihak, sama ada daripada pertubuhan bukan kerajaan (NGO) mahupun parti untuk terus bersuara memperjuangkan kepentingan bangsa Melayu menerusi proklamasi berkenaan.

Pada 3 Mei lalu, media melaporkan beberapa pemimpin PAS termasuk Abdul Hadi menandatangani ‘Proklamasi Orang Melayu’ yang diterajui Dr Mahathir.

Abdul Hadi sebelum ini dilaporkan berkata, PAS menyokong usaha Dr Mahathir memperkasa Melayu kembali dengan menemukan para pemimpin Melayu, para ilmuwan, parti politik, NGO dan individu berpengaruh.

Bagaimanapun, pertemuan itu ternyata menimbulkan pelbagai spekulasi oleh pihak tertentu yang mendakwa kononnya ia adalah usaha memancing undi Melayu untuk menumbangkan Kerajaan Perpaduan.


Undi pengundi muda mampu ubah corak kepimpinan negara

BANGI, 24 Rabiulawal 1444H, Jumaat – Pemilih muda yang bakal mengundi buat pertama kali pada Pilihan Raya Umum Ke-15 (PRU15) disaran untuk menjalankan tanggungjawab dan memilih pemimpin yang betul.

Veteran UMNO, Tengku Razaleigh Hamzah berkata, undi pengundi muda mampu mencorakkan kepimpinan dan pemerintahan negara.

Justeru, beliau mengharapkan anak muda menggunakan peluang yang ada bagi memilih pemimpin, sekali gus dapat mencorakkan semula pemerintahan negara.

“Saya harap ramai anak muda mengambil peluang keluar mengundi beramai-ramai nak tukar atau mencorakkan semula pemerintahan negara.

“Kalau kita nak kepada mereka yang kita rasa yakin memberi pemerintahan yang baik, jadi saya harap janganlah kita boikot atau pulau peluang yang terbuka ini,” kata dalam kenyataan, hari ini.

Beliau yang juga penyandang kerusi Parlimen Gua Musang turut berharap pengundi muda membuat keputusan yang tepat dan memilih pemimpin yang mampu memberi khidmat kepada rakyat dan memikul amanah.

“Guna kesempatan ini (PRU15), kalau kita tak suka kepada seseorang tak perlu undi dia.

“Cari dan pilih yang lain tetapi jangan sia-siakan peluang ini yang sudah diberi kepada kita… gunakan kesempatan ini sebaik mungkin,” katanya.

Semalam, Suruhanjaya Pilihan Raya (SPR) menetapkan 19 November sebagai tarikh pengundian bagi PRU15 manakala tarikh penamaan calon ditetapkan pada 5 November dan pengundian awal pada 15 November.


PKP 3.0: Kerajaan digesa segera umum bantuan untuk rakyat

BANGI, 22 Ramadan 1442H, Selasa – Kerajaan digesa mengambil langkah wajar bagi membela nasib rakyat selepas mengumumkan pelaksanaan PKP 3.0 di beberapa negeri seluruh Malaysia.

Yang di-Pertua BERJASA Hulu Langat, Yudi Kurniawan Budi berkata, kerajaan perlu merangka inisiatif untuk membela nasib dan mengukuhkan ekonomi rakyat.

“Sejak negara berada dalam krisis kesihatan pandemik COVID-19, rakyat terus-menerus berdepan kesukaran demi kesukaran terutama bagi mencari punca pendapatan.

“Kita gesa kerajaan umumkan strategi dan inisiatif melalui pakej rangsangan ekonomi.

“Ramai rakyat terkesan dengan krisis kesihatan ini, tidak kira mereka yang makan gaji dengan bekerja di sektor awam mahupun swasta atau mereka yang bekerja sendiri dan berniaga, mereka ini menjadi ‘mangsa’ pandemik COVID-19,” katanya.

Beberapa negeri telah disenaraikan di bawah Perintah Kawalan Pergerakan (PKP) antaranya Selangor, Kuala Lumpur, Kedah, Johor, Perak dan Terengganu.

Di Selangor, enam daerah terbabit Hulu Langat, Petaling, Gombak, Klang, Kuala Langat dan Sepang manakala baki tiga daerah – Kuala Selangor, Sabak Bernam dan Hulu Selangor kekal dengan status PKP Bersyarat (PKPB).


Bagaimana perbaharui iman kita?

1. DALAM hadis, Rasulullah mengingatkan kepada kita bahawa iman seseorang itu boleh menjadi lusuh dan usang. Lunturnya iman seseorang itu adalah disebabkan kerana dosa dan maksiat yang mereka lakukan. Sabda Rasulullah:

إِنَّ الإِيْمَانَ لَيَخْلُقُ فِي جَوْفِ أَحَدِكُمْ كَمَا يَخْلُقُ الثَّوْبُ، فَاسْأَلُوْا اللهَ أَنْ يُجَدِّدَ الإِيْمَانَ فِي قُلُوْبِكُمْ
“Sesungguhnya iman boleh menjadi menjadi lusuh di dalam jiwa sebahagian dari kamu sebagaimana lusuhnya pakaian. Maka mohonlah kepada Allah agar diperbarui iman di dalam hati kamu.” (HR al-Hakim dan al-Tabrani)

2. Bagi mengatasi isu ini, Rasulullah dikatakan pernah memberikan panduan kepada para sahabat bagaimana untuk memperbaharui iman mereka. Mereka digalakkan untuk mengungkapkan zikir Lailaha Illallah (lafaz tahlil). Sabda Rasulullah:

جَدِّدُوا إيْمَانَكُمْ قِيلَ يَا رَسُوْلَ اللهِ وَكَيفَ نُجدِّدُ إيْمَانَنَا قَالَ أَكْثِرُوْا مِنْ قَوْلِ لَا إلهَ إلَّا اللهُ
“Hendaklah kamu memperbaharui iman kamu. Lalu sahabat bertanya kepada Rasulullah: Bagaimana kami boleh memperbaharui iman kami? Rasulullah lantas menjelaskan: “Dengan memperbanyakkan menyebut (zikir) Lailaha illah.” (HR Ahmad)

3. Kalimah tahlil (lailaha illah) ini pada hakikatnya mengandungi ikrar tauhid dan pengabdian kita kepada Allah. Lebih kerap diulangi ikrar ini, lebih banyak kita mengingatkan diri bahawa manusia dijadikan untuk mengesakan dan mengabdikan diri kepada Allah.

4. Malah jiwa yang sentiasa berzikir disifatkan sebagai jiwa yang hidup. Sabda Rasulullah:

مثل الذي يذكر ربه والذي لا يذكره، مثل الحي والميت
Perumpamaan antara orang yang berzikir mengingat Allah dan orang yang tidak berzikir adalah seumpama orang yang hidup dengan orang yang mati. (HR al-Bukhari)

5. Oleh yang demikian, perbaharui iman kita dengan ucapan zikir Lailaha Illah. Hayati maksud kalimah yang diungkapkan agar kita menjiwa ikrar dan taat setia ini. Mudah-mudahan ia mendekatkan diri kita kepada Allah.
Semoga Allah membimbing kita.

Dr. Ahmad Sanusi Azmi
Majlis Ulama Isma


PM Tunisia letak jawatan, 6 menteri dipecat

TUNIS, 24 Zulkaedah 1441H, Khamis – Kerajaan Tunisia pada Rabu mengumumkan keenam-enam menteri dari Parti Islam Ennahda (Renaissance) dipecat, lapor agensi berita Xinhua.

Keputusan itu diumum beberapa jam selepas Perdana Menteri Elyes Fakhfakh menyerahkan surat peletakan jawatannya kepada Presiden Kais Saied.

Fakhfakh akan memegang jawatan itu sehingga kerajaan baharu dibentuk, menurut kenyataan kerajaan.

Beberapa hari lalu, Ennahda, parti yang mempunyai majoriti di parlimen, membuat keputusan untuk tidak lagi menyokong kerajaan pimpinan Fakhfakh.

Dengan memiliki 54 kerusi parlimen, parti itu baru-baru ini menyuarakan hasrat untuk meminta Fakhfakh berundur, kerana “konflik kepentingan dan penyalahgunaan kuasa.”. – Bernama


Bot karam, 2 beranak dikhuatiri lemas

KUANTAN, 20 Jamadilawal 1442H, Isnin – Seorang wanita dan anak perempuannya dikhuatiri lemas selepas bot dinaiki mereka karam di Sungai Jelai, Kampung Bertang, Lipis, kira-kira 248 kilometer dari sini hari ini, akibat arus deras.

Ketua Zon Tiga Jabatan Bomba dan Penyelamat Malaysia (JBPM) Pahang Shahrulnizam Nasir berkata mangsa Rozi Omar, 52, dan Zakirah Ahmad Husin, 19, difahamkan menaiki bot dikemudi suami Rozi, Ahmad Husin Mad Aris, 52, bersama-sama seorang lagi anak, Nur Aina, 23 tahun.

“Mangsa difahamkan menaiki bot itu untuk pulang melihat keadaan rumah mereka yang dinaiki air semasa kejadian berlaku sekitar 12 tengah hari tadi,” katanya ketika dihubungi di sini hari ini.

Shahrulnizam berkata Ahmad Husin dan Nur Aina difahamkan berjaya menyelamatkan diri semasa kejadian manakala dua lagi mangsa dihanyutkan arus deras.

Pihak bomba dimaklumkan mengenai kejadian oleh wakil Jawatankuasa Kemajuan dan Kemakmuran Kampung (JKKK) Kampung Bertang dan buat masa ini, usaha mencari dan menyelamat sedang dijalankan. – Bernama


Kerajaan Perlis laksana TEMCO di 2 kampung di Kuala Sanglang

KANGAR, 18 Zulhijjah 1441H, Sabtu – Kerajaan Perlis melaksanakan Perintah Kawalan Pergerakan Diperketatkan Bersasar (TEMCO) selama 28 hari bermula malam ini di dua kampung di Kuala Sanglang.

Keputusan itu yang melibatkan Kampung Kuala Sanglang dan Kampung Tanah Timbul berkuat kuasa 10 malam ini hingga 4 September.

Kerajaan Negeri Perlis menerusi satu kenyataan berkata pelaksanaan TEMCO dibuat selepas mendapat nasihat daripada Kementerian Kesihatan dengan mengambil kira bilangan kes aktif COVID-19 di kawasan berkenaan.

“Penduduk di kawasan TEMCO diminta memberi kerjasama sepenuhnya kepada pihak berkuasa,” demikian menurut kenyataan itu.

Menurut kenyataan itu, pelaksanaan TEMCO akan mengguna pakai prosedur operasi standard Perintah Kawalan Pergerakan Pemulihan (PKPP) sedia ada dengan tambahan kepada pelaksanaan sekatan jalan raya (SJR) di setiap laluan keluar masuk ke kawasan tersebut.

“Orang awam yang berada di luar kawasan TEMCO tidak dibenarkan masuk kecuali mereka yang terlibat dengan memberikan perkhidmatan perlu,” katanya.

Penduduk di kedua-dua kampung juga diminta mematuhi arahan kuarantin di rumah yang telah dikeluarkan kepada penduduk setelah menjalani ujian saringan COVID-19 di Klinik Kesihatan Sanglang.

“Sepanjang tempoh arahan kuarantin di rumah, ketua isi rumah dibenarkan keluar dari rumah bagi membeli barang keperluan harian sementara menunggu seluruh ahli isi rumah memperoleh arahan pelepasan daripada Jabatan Kesihatan Negeri Perlis,” demikian menurut kenyataan itu.

Menurut kenyataan tersebut kerajaan negeri prihatin kesulitan yang dialami dan akan menyalurkan bantuan kepada penduduk di kedua-dua kampung yang terlibat. – Bernama


‘PN masih rapuh, pandemik COVID-19 selamatkan gabungan buat sementara’

BANGI, 16 Safar 1442H, Ahad – Sekiranya mana-mana parti komponen menarik diri daripada Perikatan Nasional (PN), negara berkemungkinan berhadapan pilihan raya dan kerajaan sekali lagi dalam keadaan tergantung.

Pensyarah Kanan Fakulti Sains Pentadbiran dan Pengajian Polisi, Universiti Teknologi MARA (UiTM) Raub, Dr Ilyas Abdullah berkata, gabungan PN tidak mempunyai parti yang benar-benar dominan.

Justeru, katanya, sesetengah penganalisis berpendapat bahawa pembentukan PN hanya semata-mata menjamin kestabilan politik negara.

“Hubungan terbentuk adalah persefahaman menstabilkan politik negara susulan kemelut politik dicetuskan kelompok elit tertentu daripada dalam dan luar PH (Pakatan Harapan),” katanya menulis di Berita Harian hari ini.

Dr Ilyas berkata, UMNO, PAS dan Parti Pribumi Bersatu Malaysia (BERSATU) mempunyai segmen pengundi sama, iaitu menyasarkan Melayu dan Islam dan perkara berkenaan mungkin akan menyaksikan bibit konflik.

Pada masa sama, beliau menyifatkan PN adalah rapuh, namun kejayaan mengurus ancaman pandemik COVID-19 menyelamatkan gabungan itu buat sementara waktu.

“Ada kemungkinan akan berlakunya konflik antara parti gabungan selepas berakhirnya COVID-19 khususnya hal berkait perebutan kuasa.

“Memandangkan setiap parti ada kekuatan hampir setara, elemen ‘memampas’ tidak lagi berkesan bagi meredakan persaingan sesama rakan komponen.

“Sekiranya terdapat mana-mana parti memilih jalan keluar daripada gabungan, maka PN mungkin runtuh seperti runtuhnya PH,” katanya menerusi artikel disiarkan Berita Harian, hari ini.

Bukan itu sahaja, Dr Ilyas berkata, pembentukan kerajaan PN masih gagal menyelesaikan krisis perebutan kuasa antara elit politik.

Lantas, katanya, perjalanan PN adalah tidak mudah susulan terpaksa berkongsi kuasa tanpa ada suatu pun parti dominan.

“Setiap parti cuba menuntut keistimewaan dan hak lebih khususnya membabitkan pelantikan menteri dalam Kabinet.

“Hal ini berbeza sama sekali dengan formula BN (Barisan Nasional) selama enam dekad lalu.

“…yang menyaksikan bagaimana UMNO begitu dominan dalam menyusun atur pecahan kerusi dalam pilihan raya dan jawatan Kabinet secara pampasan dengan parti komponen lebih kecil, sekali gus berjaya mengelakkan persaingan,” jelasnya.


PRK Batu Sapi diadakan selepas proklamasi darurat tamat

PUTRAJAYA, 11 Rabiulakhir 1442H, Jumaat – Pilihan Raya Kecil (PRK) Parlimen P.185 Batu Sapi, Sabah akan diadakan dalam tempoh 60 hari selepas tamat tempoh Proklamasi Darurat yang diisytiharkan di kawasan itu, kata Pengerusi Suruhanjaya Pilihan Raya (SPR) Datuk Abdul Ghani Salleh.

Beliau berkata tempoh itu adalah sama seperti ketika SPR menerima pemakluman rasmi mengenai kekosongan luar jangka mana-mana kerusi Parlimen atau Dewan Undangan Negeri (DUN).

“Seolah-olah baru juga diterima surat (pemakluman) daripada speaker. Maknanya kita ada tempoh 60 hari untuk melaksanakan tugas kita melaksanakan pilihan raya,” katanya pada sidang media selepas mesyuarat urusan PRK Parlimen Gerik, Perak dan DUN Bugaya, Sabah, di sini hari ini.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 18 November telah mengisytiharkan Proklamasi Darurat di Parlimen P.185 Batu Sapi, Sabah, sekali gus membatalkan PRK kerusi itu sebagai langkah proaktif untuk membendung pandemik COVID-19.

Proklamasi darurat itu adalah berdasarkan Fasal (1) Perkara 150 Perlembagaan Persekutuan yang dilakukan selepas Seri Paduka memperhalusi penjelasan Perdana Menteri Tan Sri Muhyiddin Yassin yang mempersembahkan nasihat beliau susulan keputusan mesyuarat jemaah menteri berhubung perkara tersebut.

PRK Batu Sapi itu perlu diadakan susulan kematian penyandangnya Datuk Liew Vui Keong pada 2 Okt akibat jangkitan paru-paru, dan SPR sebelum ini menetapkan hari penamaan calon bagi PRK Batu Sapi pada 23 November, hari pengundian pada 5 Dis dan pengundian awal pada 1 Dis.

Ditanya mengenai kemungkinan proklamasi darurat akan diisytiharkan di Parlimen Gerik dan DUN Bugaya bagi mengelakkan PRK di kedua-dua kawasan itu seperti di Parlimen Batu Sapi, Abdul Ghani berkata SPR hanya melaksanakan tugas menjalankan pilihan raya seperti yang termaktub dalam Perlembagaan Persekutuan.

“Seandainya pengisytiharan proklamasi darurat dibuat seperti di Batu Sapi, kita di peringkat SPR akan menurut kehendak perisytiharan yang dibuat sekiranya berlaku darurat di Parlimen Gerik dan DUN Bugaya,” katanya.

Pada 17 Nov lepas, Dewan Rakyat dimaklumkan bahawa pengisytiharaan darurat sepertimana dilaksanakan di Parlimen Batu Sapi akan dipertimbang di Parlimen Gerik dan DUN Bugaya yang bakal berdepan PRK, berikutan situasi semasa penularan wabak COVID-19 di seluruh negara.

Menteri di Jabatan Perdana Menteri (Parlimen dan Undang-undang) Datuk Takiyuddin Hassan bagaimanapun berkata ia bergantung kepada penilaian risiko oleh Kementerian Kesihatan (KKM) dan Majlis Keselamatan Negara (MKN). – Bernama


Lunak kepada musuh tapi berkeras dengan saudara seagama

BANGI, 27 Muharram 1442H, Selasa – Arab Saudi dilihat seolah-olah seperti ‘musuh dalam selimut’ apabila membuka ruang udara untuk membenarkan semua penerbangan dari dan ke negara haram Israel.

Terdahulu, Penasihat Rumah Putih, Jared Kushner memaklumkan bahawa setiap penerbangan Israel harus meminta izin daripada pihak berkuasa Arab Saudi terlebih dahulu.

“Mereka bersetuju untuk membuka ruang udara mereka bukan hanya untuk penerbangan dari Israel ke Emiriah Arab Bersatu (UAE) dan kembali, tetapi untuk semua perjalanan ke timur.

“Jadi ketika terdapat permintaan, mereka akan menerima permintaan tersebut. Itu akan menjimatkan banyak masa. Itu meruntuhkan penghalang yang sudah ada selama 72 tahun,” kata Kushner.

Memetik ayat 107 Surah At-Taubah, Ahli Jawatankuasa Pusat Ikatan Muslimin Malaysia (ISMA), Ustaz Haji Omar Kassim mengingatkan umat Islam sentiasa berhati-hati dan berwaspada dengan golongan munafiqin.

Katanya, sikap lunak kepada musuh tetapi keras dan bermusuh dengan saudara seagama adalah petanda sifak munafiqin.

“Ini berlaku di mana-mana termasuk di Malaysia. Di zaman Nabi, golongan munafiqin malah membina masjid Dhirar dan menjemput Nabi SAW ‘merasmikannya’.

“Namun Nabi dingatkan oleh Allah jangan ke sana kerana mereka hanya ingin mendapatkan ‘endorsement’ Nabi SAW dan masjid bukannya dibina atas iman dan taqwa.

“Malah, pembinaan masjid Dhirar ini didedahkan oleh al-Quran sebagai tempat intipan musuh dan bertujuan memecahbelahkan kesatuan orang beriman,” katanya.

Beliau juga meluahkan rasa kesal apabila Arab Saudi masih tidak mahu membuka ruang udara negara itu kepada Qatar

“Sehingga saat ini, Arab Saudi masih berkeras tidak membuka ruang udaranya kepada Qatar tetapi tidak kepada Israel,” katanya.


Dedah nombor TAC, pengusaha kilang kopi rugi lebih RM80,000

ALOR SETAR, 2 Rabiulakhir 1442H, Rabu  – Seorang pengusaha kilang kopi kerugian RM88,379 selepas diperdayakan seorang individu tidak dikenali, yang memintanya maklumat Kod Pengesahan Transaksi (TAC) yang didakwa untuk akaun sebuah perkhidmatan e-dompet, semalam.

Ketua Jabatan Siasatan Jenayah Komersial, Ibu Pejabat Polis Kontinjen Kedah Supt Elias Omar berkata, sebelum itu, mangsa iaitu lelaki berumur 63 tahun yang tinggal di Yan menerima panggilan telefon daripada seorang wanita yang memperkenalkan diri sebagai ‘Norhidayah’.

“Suspek telah memaklumkan bahawa dia tersilap mendaftarkan nombor telefon mangsa ke akaun ‘GoPayz’ miliknya. Suspek kemudiannya meminta mangsa menghantar nombor TAC yang diterima bagi tujuan kemas kini akaun berkenaan.

“Mangsa telah memberikan kesemua nombor TAC berkenaan kepada suspek. Kemudian, pada hari yang sama, pihak bank telah menghubungi mangsa untuk bertanyakan mengenai jumlah transaksi pindahan wang daripada akaun mangsa ke akaun ketiga yang banyak,” katanya dalam kenyataan di sini, hari ini.

Elias berkata, mangsa yang bimbang telah membuat semakan dengan pihak bank dan mendapati berlaku 33 transaksi pindahan wang yang keseluruhannya berjumlah RM88,379.

“Mangsa telah membuat laporan polis di Balai Polis Yan pada hari yang sama dan kes disiasat mengikut Seksyen 420 Kanun Keseksaan.

“Pihak polis menasihatkan agar orang ramai tidak menjawab panggilan yang tidak dikenali dan tidak mudah mendedahkan sebarang maklumat peribadi dan akaun bank kepada orang yang tidak dikenali,” katanya. -Bernama


Kuwait bentuk kerajaan baharu

KUWAIT CITY, 19 Ramadan 1444H, Isnin – Perdana Menteri Kuwait, Sheikh Ahmed Nawaf Al-Ahmad Al-Sabah membentuk kerajaan baharu pada Ahad.

Sheikh Ahmed dilantik semula sebagai perdana menteri oleh putera mahkota pada Mac, dua bulan selepas kerajaannya meletak jawatan berikutan pertikaian dengan Parlimen.

Kerajaan baharu itu termasuk 14 menteri Kabinet, lapor Agensi Anadolu memetik Agensi Berita KUNA.

Pembentukan kerajaan dibuat beberapa hari selepas Speaker Parlimen Marzouq Al-Ghanim merayu kepada raja-raja negara itu untuk campur tangan bagi menyelesaikan krisis antara parlimen dan perdana menteri.

Perselisihan faham antara parlimen dan kerajaan sering membawa kepada peletakan jawatan Kabinet di negara Teluk itu. – Bernama


Inkues Nora Anne ditangguh 14 September

SEREMBAN, 16 Muharram 1442H, Jumaat  – Prosiding inkues bagi mencari punca kematian remaja Ireland-Perancis Nora Anne Quoirin di Mahkamah Koroner Seremban ditangguhkan ke 14 September, setelah berlangsung selama dua minggu.

Koroner Maimoonah Aid membuat ketetapan itu pada prosiding hari ini dan memutuskan, dua saksi akan dipanggil memberi keterangan pada prosiding yang dijadualkan berlangsung sehari itu.

Terdahulu, posiding inkues berkenaan yang berlangsung di hadapan Maimoonah bermula 24 Ogos lepas, menyaksikan seramai 14 daripada 64 saksi kes berkenaan, telah memberi keterangan.

Nora Anne, 15, hilang pada 4 Ogos tahun lepas, sehari selepas beliau dan keluarga tiba di Malaysia untuk bercuti selama dua minggu di sebuah pusat peranginan Pantai di sini, kira-kira 60 kilometer di selatan ibu negara.

Pada 13 Ogos 2019, mayat Nora Anne ditemukan berhampiran anak sungai di kawasan berlurah, kira-kira 2.5 kilometer dari resort penginapannya susulan pencarian besar-besaran yang dilakukan pihak berkuasa. -Bernama


Bonda Tengku Temenggong Kelantan mangkat

KOTA BHARU, 27 Safar 1442H, Khamis – Bonda Tengku Temenggong Kelantan, Tengku Merjan Almarhum Sultan Yahya Petra mangkat awal hari ini kerana sakit tua.

Pejabat Sultan Kelantan mengesahkan Tengku Merjan, 80, menghembuskan nafas terakhir pada 2.18 pagi tadi di Hospital Raja Perempuan Zainab II di sini.

Bonda kepada Tengku Tan Sri Mohamad Rizam Tengku Abdul Aziz itu merupakan anakanda sulung Almarhum Sultan Kelantan Sultan Yahya Petra.

Jenazah dijadual dimakamkan di Makam Diraja Langgar Kota Bharu.

Almarhum meninggalkan tiga putera dan seorang puteri, manakala suaminya Almarhum Tengku Abdul Aziz Tengku Mohd Hamzah meninggal dunia pada 20 September lepas. – Bernama


Kerajaan kaji harga siling minyak masak botol ikut harga semasa

SUNGAI BESAR, 1 Zulkaedah 1442H, Sabtu – Kementerian Perdagangan Dalam Negeri dan Hal Ehwal Pengguna (KPDNHEP) akan mengkaji untuk menetapkan harga siling minyak masak botol lima kilogram mengikut harga pasaran semasa.

Timbalan Menteri KPDNHEP Datuk Rosol Wahid berkata perbincangan mengenai harga siling itu akan diadakan bersama Kementerian Perusahaan Perladangan dan Komoditi serta Kementerian Kewangan, Rabu ini.

“Mesyuarat akan membincangkan bagaimana hendak mengatasi masalah ini (kenaikan harga minyak masak).

“Keputusan itu (penetapan harga siling minyak masak) kita akan tengok dalam mesyuarat nanti,” katanya kepada pemberita selepas melakukan pemeriksaan bekalan minyak masak dan pematuhan prosedur operasi standard (SOP) di sebuah pasar raya di sini hari ini.

Beliau berkata minyak masak mengalami kenaikan harga ketika ini susulan kenaikan harga minyak sawit mentah.

Rosol dalam pada itu turut membidas dakwaan seorang wakil rakyat pembangkang bahawa minyak masak sekilogram yang disubsidi kerajaan merupakan minyak kitar semula.

Beliau berkata kerajaan menyediakan kuota sebanyak 60,000 metrik tan minyak masak sekilogram bersubsidi sebulan untuk seluruh negara dan jumlah dijangka mencukupi memandangkan kadar purata penggunaan minyak masak sekeluarga adalah 1.8 kilogram sebulan.

Menurut Rosol, beliau bimbang sekiranya terdapat peniaga yang akan mengambil kesempatan terhadap subsidi minyak masak dan sehubungan itu, para pegawai KPDNHEP akan sentiasa turun padang bagi melakukan pemantauan.

Katanya sejak 13 Mei tahun lepas hingga kini, KPDNHEP sudah memeriksa 590,876 premis perniagaan termasuk stesen minyak, restoran, pasar raya dan pusat beli-belah serta mengeluarkan 346 kompaun bernilai RM1.091 juta kerana tidak mematuhi SOP ditetapkan. – Bernama


Isu dan realiti melanda umat Islam perlu diketengahkan

ALHAMDULILLAH, selesai semalam sesi sidang ‘engagement’ isu-isu semasa umat Islam khususnya isu perundangan bersama para asatizah, tok-tok guru pondok dan para pendakwah anjuran PEMBELA.

Di sini, kita telah memberikan ruang untuk para asatizah, tok-tok guru pondok dan para pendakwah untuk bersoal jawab dengan pakar-pakar perundangan dan aktivis-aktivis dalam isu-isu semasa.

Kita berharap selain memberikan penerangan dan mendapatkan input mereka dalam isu-isu semasa, moga-moga juga mereka dapat menceritakan dan mengajarkan kepada anak-anak murid mereka di pusat-pusat pengajian dan pondok-pondok tahfiz akan isu-isu serta realiti yang melanda umat Islam di Malaysia ini.

Dalam sesi kali ini, ada juga cadangan agar kita membuat modul khas bagi mengajar ilmu-ilmu perundangan terutamanya ilmu Perlembagaan kepada para asatizah dan anak-anak murid mereka. InsyaAllah, cadangan ini adalah sangat baik dan akan diperhalusi.

Kita yakin, kesedaran dan penerangan tentang fakta-fakta realiti isu semasa yang melanda umat perlu dibincangkan di peringkat sebegini agar sinergi antara NGO-NGO Islam, persatuan-persatuan, institusi-institusi Islam dapat berlaku dengan lebih mendasar dan lebih berkesan dalam setiap nadi masyarakat.

Haji Aminuddin Yahaya
Pengerusi PEMBELA


Poster haram rokok Jakim sekerat, mana vape?

BANGI, 21 Rabiulawal 1445H, Sabtu – Poster fatwa pengharaman rokok yang dimuatnaik Jabatan Kemajuan Islam Malaysia (Jakim) hari ini, menimbulkan persoalan terhadap kesungguhan kerajaan dalam mengawal penggunaan rokok elektronik (vape).

Ini berikutan, poster berkenaan hanya menekankan mengenai keputusan Muzakarah Majlis Kebangsaan Bagi Hal Ehwal Agama Islam kali ke-37 berhubung pengharaman rokok.

Sedangkan, Rang Undang-Undang (RUU) Kawalan Produk Merokok Demi Kesihatan Awam 2023 yang bakal dibentangkan Selasa ini, turut merangkumi vape.

Atas sebab itu, Pengerusi Pertubuhan Ikatan Wanita Antarabangsa bagi Institusi Keluarga dan Pendidikan Berkualiti (WAFIQ), Prof Dr Rafidah Hanim Mokhtar mempersoalkan pesanan Jakim menerusi poster itu kerana hanya bersifat sekerat yang sepatutnya turut meliputi fatwa pengharaman vape.

“Vape? Pengharaman atau larangan penggunaan vape itu berdasarkan keputusan Muzakarah Khas Jawatankuasa Fatwa Majlis Kebangsaan Bagi Hal Ehwal Agama Islam Malaysia yang dicapai pada 21 Disember 2015.

“Jabatan Kemajuan Islam Malaysia – JAKIM, Islam itu syumul. Menjelang minggu depan, Menteri Kesihatan akan bentang Rang Undang-Undang Kawalan Produk Rokok yang termasuk rokok dan vape.

“Industri vape sedang melobi sama ada RUU itu tidak dibentangkan sama sekali, atau jika dibentangkan tidak mengandungi vape,” katanya dalam kenyataan di Facebook, hari ini.

Menurut Prof Rafidah, kerajaan seharusnya mengutamakan kesihatan rakyat, selain meletakkan keutamaan fatwa pengharaman vape yang bermanfaat kepada seluruh masyarakat.

“Perdana Menteri, Datuk Seri Anwar Ibrahim perlu memastikan fatwa pengharaman vape yang bermanfaat untuk seluruh masyarakat menjadi keutamaan berbanding Foreign Direct Investment.

“Bukankah itu maksud Madani Afiat?,” katanya.

RUU Kawalan Produk Merokok Demi Kesihatan Awam 2023 dibentangkan Menteri Kesihatan Dr Zaliha Mustafa untuk bacaan kali pertama di Dewan Rakyat Jun lalu.

RUU yang turut dikenal sebagai RUU Generasi Penamat (GEG) itu dicadangkan bertujuan mengharamkan penggunaan, pembelian dan penjualan rokok serta produk vape kepada mereka yang dilahirkan selepas 2007.


Babi masuk kompleks beli-belah

PUTRAJAYA, 20 Rabiulakhir 1442H, Ahad – Kompleks beli-belah Alamanda di sini kecoh apabila seekor babi hutan tiba-tiba masuk ke dalam bangunan itu, pada tengah hari tadi.

Ketua Balai Bomba dan Penyelamat Putrajaya Shaari Abdullah berkata, pihaknya menerima panggilan  mengenai kejadian itu pada pukul 12.38 tengah hari.

Katanya, lapan anggota bersama dua jentera tiba pada pukul 12.47 tengah hari dan bertindak menghalau haiwan itu keluar daripada bangunan kompleks beli-belah berkenaan.

“Haiwan berkenaan telah menuju ke arah padang ragbi Presint 16 dan kes itu diserahkan kepada Bahagian Hidupan Liar Perbadanan Putrajaya (PPj) untuk tindakan selanjutnya,” katanya kepada pemberita.

Beberapa klip video dan gambar tular di laman Twitter, menunjukkan seekor babi berkeliaran di dalam sebuah kedai sukan di Alamanda.

Shaari berkata, operasi menembak babi diadakan pada setiap Ahad di Pusat Pentadbiran Kerajaan Persekutuan ini.

Justeru, beliau memohon pegawai terlibat untuk menghubungi Bahagian Hidupan Liar PPj, jika terdapat kes seperti itu untuk memudahkan pemantauan oleh pihak bomba, bagi memastikan keselamatan dan harta benda awam terjaga. -Bernama


Ridhuan Tee dakwa ultra kiasu rancang jadikan Malaysia liberal dari Barat

BANGI, 6 Syaaban 1444H, Isnin – Prof Dr Mohd Ridhuan Tee Abdullah mendakwa ultra kiasu mempunyai perancangan untuk menjadikan Malaysia lebih liberal daripada Barat.

Atas sebab itu, beliau yakin insiden ultra kiasu berpakaian tidak senonoh ketika di hospital dan balai polis, adalah tindakan disengajakan serta tiada kaitan dengan kecemasan.

Katanya, ‘puak’ berkenaan sememangnya mahu bebas berpakaian tanpa sebarang halangan atau sekatan, apatah lagi dikenakan kod serta etika pemakaian.

“Ultra kiasu akan mencari seribu satu alasan untuk menjustifikasikan tindakan mereka. Jika tidak percaya, pergilah ke mana-mana lihat pakaian anak-anak ultra kiasu ini,” katanya menulis di ruangan Kolumnis Ismaweb.net, hari ini.

Sebelum ini, beberapa insiden dilaporkan membabitkan individu yang mendakwa tidak mendapat layanan sepatutnya di premis kerajaan ekoran berpakaian tidak sopan.

Ia termasuk kes seorang wanita dihalang masuk ke balai polis untuk membuat laporan kerana memakai seluar pendek di atas paras lutut pada 30 Januari lalu.

Manakala, pada 13 Februari lalu, berlaku insiden sama di sebuah hospital di Perak apabila seorang wanita mendakwa diminta pulang menukar pakaian oleh pegawai bertugas kerana memakai seluar pendek.

Minggu lalu, seorang lagi wanita dipercayai pembantu kepada Ahli Parlimen dari Sarawak ditegur kerana berpakaian tidak mematuhi kod etika ditetapkan ketika berada dalam kawasan Parlimen.

BACA PENUH TULISAN PROF DR MOHD RIDHUAN TEE ABDULLAH DI SINI


UMNO pimpin negara? Tunggulah, rakyat belum sedia terima

BANGI, 2 Rabiulakhir 1442H, Rabu – Tiada guna jika UMNO memimpin negara sekarang kerana rakyat masih belum bersedia untuk menerima parti itu.

Justeru, tidak salah jika parti Melayu itu dipimpin buat masa ini, sebagai pengajaran kepada UMNO untuk kembali memimpin pada waktu akan datang, kata pemerhati politik, Prof Dr Mohd Ridhuan Tee Abdullah.

Beliau berkata demikian sebagai mengulas kenyataan Pengerusi Lembaga Penasihat UMNO, Tengku Razaleigh Hamzah berhubung kedudukan parti itu di dalam gabungan Perikatan Nasional (PN).

Tengku Razaleigh atau Ku Li dilaporkan berkata, UMNO sepatutnya menguasai keajaan dan memegang portfolio penting dalam Jemaah Menteri, kerana mempunyai bilangan Ahli Parlimen paling ramai di Dewan Rakyat.

Meskipun kalah dalam pilihan raya umum pada tahun 2018, Ku Li berkata, parti itu sepatutnya disokong dan bukannya menyokong parti lain, memandangkan ia parti terbesar dalam blok kerajaan.

Prof Mohd Ridhuan Tee berkata, UMNO perlu belajar daripada kesilapan dahulu, bahkan rakyat juga masih memerhati sama ada parti itu sudah benar berubah atau sebaliknya.

“Kesilapan mengajar kita menjadi manusia. Kerakusan hanya akan menjerumus kita ke lembah hina.

“Tunggulah hingga PRU15, jika benar-benar UMNO boleh buktikan kembalikan kepercayaan rakyat, pasti UMNO boleh memimpin kembali,” katanya dalam kenyataan, hari ini.

Beliau berkata, buat masa ini, UMNO laksanakanlah kerja yang telah diamanahkan, di samping membuktikan semula perjuangan asal partinya.

“Jangan hanya kerana mahukan kuasa yang menjadi lubuk duit, sanggup bersekongkol dengan musuh-musuh Islam seperti ultra kiasu.

“Jadilah seperti pemimpin dahulu. Contohi Rasulullah SAW, para sahabat dan khalifah yang lalu, sanggup berjaga malam memantau masalah rakyat,” katanya.


Tindakan Menteri Komunikasi bidas laporan BH tidak bertanggungjawab

BANGI, 10 Ramadan 1444H, Sabtu – Tindakan Menteri Komunikasi dan Digital yang membidas laporan Berita Harian sebagai fitnah disifatkan sebagai langkah tidak wajar sekali gus tidak bertanggungjawab, kata Tokoh Wartawan Negara, Tan Sri Johan Jaafar.

Beliau berkata, Fahmi Fadzil tidak seharusnya mengeluarkan kenyataan berkenaan memandangkan beliau merupakan menteri yang bertanggungjawab ke atas media selain sebagai jurucakap kerajaan.

Sedangkan, katanya, Ahli Parlimen Lembah Pantai itu sepatutnya faham laporan BH ditulis mengikut ramalan dan pandangan dari penganalisis.

“Ia merupakan amalan biasa dalam laporan pemberitaan berkaitan perniagaan seperti juga pandangan penganalisis politik dipetik untuk tujuan berita atau laporan politik semasa.

“Dalam sebuah negara yang mengamalkan demokrasi, semua pandangan, baik yang menyokong atau menentang kerajaan seharusnya diberikan tempat.

“Saluran media bukan portal atau risalah rasmi kerajaan,” katanya dalam kenyataan, hari ini.

Sebelum ini, Fahmi melalui akaun Facebook menyuarakan akan mengadakan pertemuan dengan pengurusan Berita Harian berhubung laporan berita yang disifatkan fitnah terhadap kerajaan.

Akhbar itu melaporkan Bank Negara Malaysia (BNM) dijangka sekali lagi menaikkan Kadar Dasar Semalaman (OPR) sebanyak 25 mata peratusan seawal Julai ini.

Jangkaan itu dibuat berdasarkan pandangan yang dikemukakan oleh penganalisis.

Menyelar tindakan Fahmi, Johan yang pernah terlibat sebagai ketua pengarang di sebuah akhbar tempatan di negara ini berkata, kenyataan yang dikeluarkan Fahmi ini secara langsung berisiko menanam rasa tidak yakin orang ramai kepada media, selain boleh menjejaskan reputasi media tempatan.

Beliau turut mengingatkan semula kenyataan Menteri Komunikasi itu yang pernah menjanjikan media bebas membuat laporan dalam kerangka undang-undang sedia ada.

Dalam pada itu, beliau menyuarakan kekecewaan apabila Fahmi sebelum ini juga pernah melenting dengan laporan persepsi negara yang dilakukan oleh lima media arus perdana.

“Saya melihat kecenderungan yang tidak sihat apabila beberapa orang menteri mempertikaikan laporan media yang tidak menyebelahi mereka,” katanya.

Johan berpandangan, hal demikian berlaku disebabkan menteri-menteri berkenaan tidak cukup matang menangani isu media.


Arab Saudi khaskan 4 lapangan terbang untuk penerbangan haji

KUALA LUMPUR, 1 Zulkaedah 1443H, Rabu – Pihak Berkuasa Penerbangan Awam Saudi (GACA) mengumumkan senarai empat lapangan terbang yang dikhaskan untuk menerima jemaah haji untuk musim haji 1443 Hijrah, lapor akhbar Mesir, Elwatan.

GACA menerusi surat edarannya kepada syarikat penerbangan yang beroperasi di negara itu menyatakan lapangan terbang di Jeddah, Madinah, Yanbu dan Taif telah diluluskan untuk pergerakan jemaah Haji sahaja.

Sehubungan itu, pemegang visa bukan haji tidak lagi dibenar memasuki Arab Saudi melalui empat lapangan terbang berkenaan untuk tempoh 10 Zulkaedah (10 Jun) hingga 10 Zulhijjah 1443H (10 Julai 2022).

Memetik Jeddah Airports Company, akhbar itu melaporkan larangan perjalanan bagi pemegang visa lawatan, komersil dan visa pelancong ke Lapangan Terbang Antarabangsa King Abdulaziz di Jeddah berkuat kuasa 10 Zulkaedah hingga 10 Zulhijjah 1443H. – Bernama


Jawatankuasa pemantauan kaji dakwaan dalam buku Tommy Thomas

KUALA LUMPUR, 17 Ramadan 1443H, Selasa – Mesyuarat Jawatankuasa Pemantauan bersetuju dengan Laporan Interim yang dibentangkan Pasukan Petugas Khas (PPK), bertujuan mengkaji dakwaan dalam buku bertajuk My Story: Justice in the Wilderness tulisan bekas Peguam Negara Tan Sri Tommy Thomas.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar dalam kenyataan memaklumkan laporan akhir yang disediakan PPK akan dibentang untuk pertimbangan Jemaah Menteri bagi menentukan tindakan selanjutnya.

“PPK dijangka menyiapkan laporan penuh menjelang penghujung bulan Jun 2022.

“Kerajaan amat komited dalam meneliti isu berbangkit berhubung badan perundangan dan kehakiman negara bahkan penubuhan PPK ini merupakan antara langkah untuk memperkasa sistem keadilan Malaysia ke tahap terbaik,” katanya yang mempengerusikan Mesyuarat Jawatankuasa Pemantauan itu.

Beliau berkata Jemaah Menteri dalam mesyuarat pada 22 Dis lepas bersetuju dengan penubuhan, keahlian dan terma rujukan PPK berhubung Siasatan ke atas Dakwaan-Dakwaan dalam Buku Bertajuk My Story: Justice in the Wilderness tulisan bekas Peguam Negara Tan Sri Tommy Thomas.

Wan Junaidi berkata pasukan itu telah mengadakan 10 mesyuarat melibatkan sesi perbincangan dan konsultasi dengan pelbagai pihak termasuk Jabatan Peguam Negara, Polis Diraja Malaysia dan agensi kerajaan berkaitan serta individu yang dikenal pasti mulai 23 Dis 2021 hingga 12 April lepas.

“PPK ini adalah sebuah pasukan yang memberi fokus kepada pencarian fakta terhadap dakwaan dalam buku tulisan Tan Sri Tommy Thomas.

“PPK telah menjalankan pemerhatian dan analisis secara menyeluruh terhadap buku tersebut berpandukan kepada terma rujukan yang telah diluluskan oleh Kabinet,” katanya sambil menambah pasukan itu dipengerusikan bekas Peguam Besar Negeri Sarawak dan Penasihat Undang-Undang Kerajaan Sarawak Datuk Seri Fong Joo Chung.

PPK dianggotai bekas Setiausaha Kerajaan Negeri Sabah Datuk Seri Panglima Hashim Paijan, bekas Ketua Setiausaha Kementerian Pembangunan Wanita, Keluarga dan Masyarakat serta bekas Ketua Pengarah Bahagian Hal Ehwal Undang-Undang Datuk Dr Junaidah Kamarruddin.

Turut menganggotai PPK itu bekas hakim dan Timbalan Pendakwa Raya Datuk Jagjit Singh Bant Singh, peguam Datuk Shaharudin Ali dan K.Balaguru serta wakil kerajaan Farah Adura Hamidi dan Mohd Najib Surip. – Bernama


Masih ada kilang bolos beroperasi punca kluster tempat kerja meningkat

BANGI, 6 Zulkaedah 1442H, Khamis – Siasatan terperinci perlu dibuat dengan mengambil kira undang-undang sedia ada ke atas majikan dan pengusaha kilang yang melanggar arahan Majlis Keselamatan Negara (MKN) sehingga mencetuskan peningkatan kluster.

Langkah itu bagi membolehkan hukuman lebih tegas ke atas mereka, selain memberi pengajaran kepada industri-industri untuk bertanggungjawab atas kesan pelanggaran itu kepada masyarakat dan negara.

Demikian tegas Ahli Jawatankuasa (AJK) Pengamal Perubatan dan Kesihatan Muslim Malaysia (I-Medik), Dr Ihsanuddin Abbas yang kesal dengan peningkatan kes kluster tempat kerja kebelakangan ini.

Setakat 14 Jun – dalam tempoh dua minggu PKP 3.0 dilaksanakan – sebanyak 1,328 kluster tempat kerja dilaporkan, di mana sektor perkilangan merekodkan jumlah tertinggi iaitu 639 kluster (195,156 kes).

Menurut Ketua Pengarah Kesihatan, Tan Sri Dr Noor Hisham Abdullah, pekerja warga asing menjadi penyumbang tertinggi kluster dengan 68 peratus (100,086 kes) dan 32 peratus lagi membabitkan pekerja tempatan.

Merujuk laporan untuk tempoh dua minggu itu, Dr Ihsanuddin kecewa apabila peningkatan kluster kilang dan tempat kerja berlaku tatkala kes kluster dalam kalangan komuniti telah mula menurun.

“Kementerian Perusahaan dan Perdagangan Antarabangsa (MITI) beberapa kali menyatakan telah menyaring hanya industri perlu tertentu yang dibenarkan beroperasi (ketika Perintah Kawalan Pergerakan (PKP) 3.0).

“Namun begitu, kelihatan banyak lagi (kilang dan perniagaan) yang bolos dan tetap mengarahkan pekerja-pekerja bekerja seperti biasa,” katanya dalam kenyataan, hari ini.

Beliau berkata, tindakan pemain industri bukan sahaja melanggar arahan MKN, bahkan Akta Keselamatan dan Kesihatan Pekerjaan yang mewajibkan majikan menjaga keselamatan pekerja daripada jangkitan wabak supaya tidak menular ke dalam komuniti.

Malah, katanya, isu kluster kilang juga perlu dilihat dari aspek undang-undang tempatan, berhubung sejauh mana premis itu mematuhi peraturan operasi dan penempatan pekerja.

“Selain itu, sistem pengurusan pekerja-pekerja asing juga perlu dikaji semula kerana ada vendor-vendor yang mengambil pekerja asing tanpa mempunyai maklumat kesihatan yang cukup, semata-mata untuk memenuhi permintaan kilang atau syarikat besar.

“Ini pastinya akan menyukarkan pengurusan kesihatan KKM mengenal pasti risiko penyakit, khususnya penyakit berjangkt semasa membuat kawalan dan pencegahan di premis-premis berkaitan,” katanya.


PDRM umum pertukaran 4 pegawai kanan

KUALA LUMPUR, 21 Syawal 1442H, Rabu – Timbalan Ketua Staf Operasi Darat, Kawasan Keselamatan Khas Pantai Timur Sabah (ESSCom), Kementerian Dalam Negeri, ACP R. Shivananthan antara empat pegawai kanan Polis Diraja Malaysia (PDRM) yang terbabit dalam pertukaran jawatan berkuat kuasa 1 Julai depan.

Urus Setia Ketua Polis Negara (Komunikasi Korporat) Bukit Aman Supt Skandaguru Anandan dalam kenyataan hari ini memaklumkan Shivananthan dilantik sebagai Penolong Pengarah Pengurusan (Keselamatan/Sukan/Rekreasi), Bahagian Pentadbiran, Jabataan Pengurusan Bukit Aman.

Pertukaran lain melibatkan Timbalan Ketua Jabatan Siasatan Jenayah (Risikan/Operasi) Sarawak ACP Zulfikar Mohd Ghazali yang dilantik sebagai Komander Markas Pasukan Polis Marin Wilayah Lima, Jabatan Keselamatan Dalam Negeri dan Ketenteraman Awam, Kuching Sarawak.

Zulfikar akan menggantikan ACP Shamsol Kassim yang akan dilantik sebagai Komander Markas Pasukan Polis Marin Wilayah Satu, Jabatan Keselamatan Dalam Negeri dan Ketenteraman Awam, Batu Uban, Pulau Pinang.

Supt Pengajian Pencegahan Keganasan, Pusat Pengajian Sains Pengurusan Krisis dan Bencana, Maktab PDRM Kuala Lumpur, Supt S.Balasundaram pula akan dilantik sebagi Timbalan Ketua Staf Operasi Darat, ESSCom Kementerian Dalam Negeri dengan memangku pangkat ACP. – Bernama


KSM sasar TAHFIZ-TVET dilaksana seluruh negara

SHAH ALAM, 13 Syaaban 1443H, Rabu – Kementerian Sumber Manusia (KSM) menyasarkan semua pusat tahfiz swasta dan awam di Malaysia dilengkapi dengan model latihan TAHFIZ-Pendidikan Teknikal dan Latihan Vokasional (TVET) bagi membentuk laluan kerjaya kepada pelajarnya.

Timbalan Menterinya, Datuk Awang Hashim berkata, model latihan TAHFIZ-TVET yang dilancarkan hari ini, bertujuan meningkatkan kebolehpasaran pelajar tahfiz dalam pelbagai bidang TVET di samping menyediakan pekerja berkemahiran bagi menuju ke arah negara industri.

Beliau berkata, pihaknya melalui Majlis Pembangunan Kemahiran Kebangsaan (MPKK) telah menubuhkan Jawatankuasa Kerja Pembangunan TAHFIZ-TVET yang membantu dan menasihati institusi tahfiz dalam memperkasakan kurikulum, bahan pengajaran dan pembelajaran serta pegawai dan persijilan melalui Sistem Persijilan Kemahiran Malaysia (SPKM).

“Jawatankuasa ini juga akan mengenal pasti keperluan semasa program TVET di institusi tahfiz dan menasihati bagi program yang sesuai. Ia juga untuk memperkukuhkan serta memperkasakan latihan TVET melibatkan tahfiz negara.

“Kita (tahfiz awam dan swasta) ada di merata tempat. Pusat tahfiz yang ada aliran TVET dalam negara kita ini banyak tapi tidak ada pengurusan secara formal. Dan sekarang kita sedang bergerak ke arah menyeragamkan semua pusat tahfiz yang ada dalam negara kita,” katanya.

Beliau berkata demikian pada sidang media selepas melancarkan TAHFIZ-TVET Malaysia antara Jabatan Pembangunan Kemahiran (JPK) KSM dengan kerjasama Jabatan Kemajuan Islam Malaysia (JAKIM) yang turut dihadiri Timbalan Ketua Pengarah (Dasar) JAKIM Datuk Hakimah Mohd Yusoff.

Sementara itu, Hakimah berkata, sehingga kini terdapat 1,177 pusat tahfiz swasta berdaftar dengan pihak berkuasa agama negeri dan 100 daripadanya telah melaksanakan TAHFIZ-TVET.

Dalam perkembangan lain, Awang berkata, pihaknya kini dalam proses mendapatkan penarafan tunggal sijil kemahiran antara tahap 6 hingga 8 bagi melestarikan pendidikan pelajar TVET.

“Setakat ini, kita sudah dapat sehingga tahap 5 (setara Diploma Lanjutan Kemahiran) dan kalau boleh dapatkan tahap 6 (setara Ijazah Sarjana Muda) juga kepada tahfiz-TVET ini. Kita mahu TVET menjadi pilihan awal kepada ibu bapa berbanding sebelum ini dianggap sebagai peluang akhir dalam tahap pendidikan formal mereka,” katanya. – Bernama


BRICS ancaman kepada G7, G20: Penganalisis

CAPE TOWN, 8 Safar 1445H, Jumaat – BRICS bukan sahaja dilihat sebagai pengimbang kepada G7, G20 dan kebanyakan blok politik, tetapi juga sebagai ancaman masa depan yang menggerunkan Barat, kata penganalisis Afrika Selatan, Iqbal Jassat.

Ahli Eksekutif Rangkaian Tinjauan Media itu berkata, berdasarkan fakta, berpuluh-puluh negara telah memohon untuk menyertai BRICS dan menunjukkan kekecewaan mereka terhadap Barat.

“Begitu banyak negara dari pelbagai wilayah termasuk Republik Islam Iran telah memohon menyertai BRICS. Enamnya telah diterima.

“Ini adalah petunjuk kekecewaan dan kehampaan yang dialami mereka terhadap keadaan semasa dikuasai Barat yang dipanggil ‘perintah berasaskan peraturan’,” katanya.

Kumpulan ekonomi sedang pesat membangun – BRICS mengumumkan kemasukan enam ahli baharu, termasuk Republik Islam Iran, apabila lima ahli sedia ada bersetuju untuk mengembangkan blok itu.

Ahli lain yang dijemput untuk menyertai kumpulan itu termasuk Arab Saudi, Mesir, Argentina, UAE dan Ethiopia.

Brazil, Russia, India, China dan Afrika Selatan ialah ahli semasa.

Presiden Afrika Selatan, Cyril Ramaphosa – tuan rumah sidang kemuncak tahun ini – berkata, ahli-ahli bersetuju dengan ‘prinsip panduan, piawaian, kriteria dan prosedur proses pengembangan BRICS.’

Menurut Tabung Kewangan Antarabangsa (IMF), BRICS dijangka menyumbang 32.1 peratus daripada Keluaran Dalam Negara Kasar (KDNK) global tahun ini, jauh lebih banyak daripada negara G7.

Jassat memberitahu bahawa pengembangan BRICS adalah ‘faktor yang menakutkan bagi unilateralisme dan Barat takut dengan pertumbuhannya.’

Penganalisis dan pengulas media di seluruh Eropah dan Amerika mengakui pengaruh AS semakin merosot dengan cepat, katanya.

Mengenai dorongan de-dolarisasi yang menjadi agenda utama di Johannesburg minggu ini, penulis dan pengulas Afrika Selatan itu berkata, ‘ia kini menjadi kenyataan.’

Beliau juga menjelaskan, keupayaan AS untuk memegang dunia melalui kuasa dolarnya kini terjejas teruk. – Agensi

Berita berkaitan;


PRN Melaka: Kemungkinan hanya 60 peratus pengundi turun kali ini

Oleh Zuhayati Yazid

MELAKA, 2 Rabiulakhir 1443H, Ahad – Pilihan Raya Negeri (PRN) Melaka bakal menyaksikan penurunan drastik dalam kalangan pengundi susulan daripada kes COVID-19 yang masih lagi tinggi.

Selain itu, rasa kecewa dengan kemelut politik yang melanda juga menjadi faktor kepada penurunan tersebut.

Penganalisis politik, Prof Dr Jeniri Amir menganggarkan hanya 60 peratus sahaja pengundi yang akan melaksanakan tanggungjawab mereka kali ini.

Jelasnya, keadaan ini akan memberi kesan besar dalam menentukan siapa pemenang di satu-satu Dewan Undangan Negeri (DUN).

“Jentera pengundi perlu memainkan peranan penting bagi memastikan penduduk di negeri itu turun mengundi selepas rakyat kecewa dengan keadaan politik yang disebabkan perpecahan.

“Bukan itu sahaja, rakyat hari ini juga dilihat akan lebih mengutamakan isu keselamatan nyawa berikutan keadaan negara yang masih lagi berdepan pandemik COVID-19 walaupun sudah memasuki fasa endemik.

“Ini semua mempengaruhi peratusan mengundi, dan hasil kajian yang dijalankan bakal menyaksikan hanya 60 hingga 65 peratus sahaja rakyat akan keluar mengundi,” katanya ketika dihubungi Ismaweb.net, hari ini.

Prof Jeniri turut berpandangan, kempen yang dijalankan secara hybrid dan tiada perhimpunan juga bakal mempengaruhi penurunan kadar pengundi khususnya dalam kalangan warga emas.

“Kalau dulu melalui perhimpunan dan kempen fizikal boleh memberi maklumat kepada rakyat, tetapi kini kempen secara hybrid yang boleh tertumpu kepada muda sahaja.

“Keadaan ini menyebabkan pengundi dalam kalangan warga emas masih terpinga-pinga menanti maklumat daripada calon.

“Keadaan menyebabkan pengundi keliru sekali gus mengambil keputusan untuk tidak turun mengundi,” katanya lagi.

Pada Pilihan Raya Umum ke-14 (PRU14), seramai 418,112 daripada 494,662 orang pengundi berdaftar di Melaka turun mengundi atau 84.5 peratus.

Ketika itu, Pakatan Harapan (PH) memenangi 15 kerusi berbanding UMNO 13 kerusi, namun kerajaan PH tumbang pada Mac tahun lalu kerana penarikan sokongan empat orang Ahli Dewan Undangan Negeri (ADUN) sebelum diambil alih kerajaan Barisan Nasional (BN)-Perikatan Nasional (PN).

Namun 5 Oktober lalu, empat ADUN – dua dari UMNO, seorang dari Parti Pribumi Bersatu Malaysia (Bersatu) serta seorang bebas mengumumkan menarik balik sokongan kepada kerajaan negeri.


Ada apa dengan nama Jalan Palestin?

SAYA tidak ingin memberi apa-apa ulasan tentang penggantian nama Jalan Raja Laut 1 kepada nama Jalan Palestin. Jalan Raja Laut masih kekal lagi dan sejarah perjuangan di sebalik nama itu tidak akan terpadam dari catatan sejarah.

Yang memancing perhatian saya ialah tentang hebatnya kecaman dari gerombolan bukan Islam pro-Zionis/Israel yang sangat tersentap dengan pemilihan nama Palestin bagi menggantikan nama Jalan Raja Laut 1 itu. Membaca komen-komen mereka di dunia maya seolah-olah mereka ini adalah pendatang dari Israel yang tiba-tiba merasa terancam dengan istilah Palestin! Komen-komen sinis dan memperlekehkan bumi Palestin, umat, rakyat dan para pejuangnya bukan sedikit.

Saya pasti mereka tidak akan menyumbang walau satu sen pun kepada perjuangan rakyat Palestin untuk membebaskan bumi yang diberkati itu dari cengkaman penjajah Israel!

Gerombolan ini juga (saya yakin) adalah orang yang sama yang memprotes gesaan supaya nama Bukit St Paul ditukar ke nama Bukit Melaka. Mereka jugalah yang melenting terhadap inisiatif dari Pemuda ISMA yang menggesa supaya nama Butterworth ditukarkan kepada Bagan dan nama Georgetown ditukar kepada Tanjong. Di dalam senarai kerusi Parlimen sendiri pun tidak ada wakil rakyat Butterworth atau Georgetown, tetapi wakil rakyat Bagan dan Tanjong.

Saya berpendapat bahawa puak-puak ini tidak dapat menerima sebarang perubahan yang dianggap memihak kepada orang-orang Melayu atau Islam, lebih-lebih lagi berkait dengan sejarah Tanah Melayu. Sejak dahulu lagi sudah terdapat desakan supaya naratif sejarah perjuangan kemerdekaan Tanah Melayu dikaji semula, agar memasukkan ‘sumbangan’ tokoh dan masyarakat bukan Melayu/Islam terhadap perjuangan di atas.

Sedangkan sesiapa yang mengkaji sejarah Tanah Melayu yang bukan dari sudut pandangan penjajah, akan sampai kepada rumusan bahawa orang-orang Melayulah (yang dipelopori para ulama), yang sebenarnya pejuang kemerdekaan, melawan penjajah British dengan senjata, darah dan air mata. Golongan selain daripada orang-orang Melayu ini hanya menumpang nama di meja-meja rundingan sahaja.

Kalaulah bukan kerana paksaan dan ugutan penjajah British untuk tidak memberi kemerdekaan kepada penduduk Tanah Melayu kecuali mesti memberi kerakyatan kepada orang-orang bukan-Melayu yang didatangkan dari negara China dan India, nescaya orang-orang luar ini tidak akan dapat menikmati kemewahan, manfaat, faedah dan keselesaan hidup sesudah itu.

Sokongan negara dan rakyat Malaysia terhadap perjuangan rakyat Palestin untuk membebaskan negara berdaulat mereka dari cengkaman dan penjajahan entiti ciptaan Pertubuhan Bangsa-Bangsa Bersatu (PBB) yang bernama Israel itu sudah dimaklumi ramai. Demikian juga sejarah penentangan kerajaan Melaka satu masa dahulu terhadap serangan tentera Portugis untuk menakluki dan mengalahkan kota/pemerintahan yang pada satu masa dahulu dikenali sebagai Venice Of The East.

Tapi sokongan ini dan bukti-bukti sejarah yang memaparkan naratif sejarah perjuangan umat Islam dan bangsa Melayu bagaikan ubat pahit yang sukar ditelan oleh kumpulan di atas.

Mereka ini memiliki satu pola pemikiran yang bersifat cauvinistik, Islamophobia dan Melayuphobia. Mindset pro-Zionis/israel dan Islamophobia/Melayuphobia ini sangat tebal dan sukar diubah.

Ketika di sekolah rendah dahulu, ada seorang rakan sedarjah saya yang berbangsa Yahudi. Ya, benar, bangsa Yahudi. Namun, tidak ada sentimen ‘anti-semitism’ pun yang diluahkan terhadap keberadaan beliau di sekolah. Kami boleh berkawan seperti biasa. Malah terdapat satu komuniti masyarakat Yahudi di Pulau Pinang ketika itu meskipun mereka sudah tidak ada lagi di sana kecuali beberapa peninggalan sejarah (tanah perkuburan) yang masih kekal hingga ke hari ini.

Terdapat juga nama sebatang jalan iaitu Yahudi Road sebagai meraikan kewujudan bangsa Yahudi di Pulau Pinang, sepertimana wujudnya juga nama-nama seperti Armenian Street, Siam Road, Burma Road, Acheen Street, Bangkok Lane, Madras Lane dan seumpamanya, sebahagian besarnya masih kekal hingga ke hari ini.

Kewujudan bangsa-bangsa ini di Pulau Pinang satu masa dahulu adalah testimoni tentang penerimaan dan pengiktirafan terhadap kepelbagaian budaya, adat resam, kepercayaan, bahasa dan agama di pulau yang pernah terkenal dengan gelaran Pearl Of The Orient.

Justeru, kenapa pula mereka mempertikaikan pengubahan nama sebatang jalan di ibu negara Malaysia kepada nama Palestin?

Di manakah puak-puak ini ketika nama Yahudi Road ditukar kepada Jalan Zainal Abidin?

Kenapa puak pro-Zionis/Israel ini tidak memprotes ketika itu?

Penentangan dan kejengkelan mereka terhadap Jalan Palestin hanyalah manifestasi dari kebencian mendalam mereka terhadap apa yang dilambangkan di sebalik nama Palestin – iaitu agama Islam, yang memberi makna dan asas kepada perjuangan melawan penjajahan, kezaliman, kerakusan dan penindasan satu bangsa yang angkuh ke atas bangsa lain.

Mereka selamanya tidak akan puas hati sehinggalah segala keinginan dan cita-cita mereka tercapai!

Pengerusi Ikatan Peguam-Peguam Muslim Malaysia (iPeguam)
Mohd Luttfi Abd Khalid


Israel terus cetus provokasi, sekat azan Subuh di Masjid al-Aqsa

BAITULMAQDIS, 28 Syawal 1444H, Jumaat – Peneroka haram Yahudi berterusan mencetuskan provokasi apabila kali ini bertindak menghalang azan Subuh dilaungkan di Masjid al-Aqsa.

Kejadian berlaku apabila puluhan peneroka Israel memenuhi kawasan sekitar masjid sempena perarakan tahunan bagi meraikan ulang tahun pendudukan negara haram itu.

Terdahulu, ribuan rakyat Israel mengibarkan bendera sambil mengelilingi kawasan Old City di Baitulmaqdis sempena perarakan itu.

Kawasan itu juga dikawal ketat tentera pengganas Israel, sekali gus menghalang penduduk Palestin daripada memasuki masjid berkenaan.

Beberapa kedai di sekitar Old City juga diarahkan tutup bagi memudahkan kumpulan peneroka memasuki kawasan dan mengelakkan pertempuran antara penduduk Palestin ketika memasuki Pintu Damsyik.

Sementara itu, Kementerian Luar Mesir dalam kenyataan mengecam tindakan peneroka haram termasuk anggota kerajaan dan Ahli Parlimen Israel menyerbu Masjid al-Aqsa.

Kementerian itu turut menyelar perarakan bendera Israel yang berisiko memburukkan ketegangan di wilayah berkenaan, sekali gus menggesa Israel menghormati status quo yang menetapkan Masjid al-Aqsa sebagai hak milik tunggal umat Islam.- Agensi


Aktiviti ekonomi dibuka secara berperingkat jika kes harian turun di bawah 4,000: Muhyiddin

KUALA LUMPUR, 4 Zulkaedah 1442H, Selasa  – Aktiviti ekonomi akan dibuka secara berperingkat di bawah fasa kedua pelaksanaan perintah kawalan pergerakan (PKP) dengan membenarkan kapasiti pekerja sehingga 80 peratus di premis sekiranya purata kes harian COVID-19 turun di bawah 4,000, kata Perdana Menteri Tan Sri Muhyiddin Yassin.

Beliau berkata, fasa kedua adalah kesinambungan daripada fasa pertama dengan aktiviti sosial dan kawalan pergerakan terus dikawal dengan ketat.

“Pendekatan senarai positif diteruskan iaitu hanya sektor yang tersenarai dibenarkan beroperasi manakala yang tidak tersenarai masih ditutup.

“Senarai positif daripada fasa 1 akan juga diperluaskan semasa fasa 2 dengan menambahkan beberapa sektor dan aktiviti sosial dan rentas negeri masih tidak dibenarkan,” kata Muhyiddin.

Beliau berkata demikian ketika mengumumkan Pelan Pemulihan Negara: Peralihan Fasa PKP secara berperingkat yang disiarkan secara langsung di stesen-stesen televisyen petang ini.

Muhyiddin berkata, Malaysia boleh beralih kepada fasa ketiga sekiranya negara berjaya mencapai nilai ambang iaitu purata kes harian COVID-19 menurun ke paras di bawah 2000 kes, sistem kesihatan awam berada di tahap selesa dengan penurunan kadar penggunaan katil di ICU ke paras mencukupi dan 40 peratus populasi negara ini telah menerima dua dos suntikan vaksin.

Katanya, nilai ambang ini dijangka dapat dicapai paling awal pada akhir Ogos 2021.

Fasa ketiga melibatkan peralihan daripada pendekatan senarai positif kepada senarai negatif, iaitu di mana semua aktiviti ekonomi dibenarkan beroperasi kecuali aktiviti yang berisiko tinggi untuk jangkitan COVID-19.

“Semasa fasa ketiga, semua sektor ekonomi akan dibenarkan beroperasi kecuali aktiviti yang tersenarai dalam senarai negatif, iaitu aktiviti yang berisiko tinggi menyebabkan jangkitan COVID-19 atau melibatkan keramaian.

“Sektor ekonomi akan kekal dibenarkan beroperasi pada kapasiti 80 peratus seperti fasa kedua dan aktiviti sosial termasuk pendidikan dan sukan tertentu boleh mula dibuka secara berperingkat,” katanya. -Bernama


ADUN Belantek meninggal dunia

ALOR SETAR, 26 Zulkaedah 1444H, Khamis – Ahli Dewan Undangan Negeri (ADUN) Belantek, Datuk Mohd Isa Shafie meninggal dunia di Hospital Sultan Abdul Halim (HSAH), Sungai Petani, malam ini.

Berita kematian Mohd Isa dikongsikan Menteri Besar Kedah Datuk Seri Muhammad Sanusi Md Nor di laman Facebooknya malam ini.

“Saya menerima berita bahawa YB (Yang Berhormat) Dato (Allahyarham Mohd Isa) telah meninggal dunia lebih kurang jam 11.23 malam di Hospital Sultan Abdul Halim, Sungai Petani.

“Salam takziah buat seluruh ahli keluarga (Allahyarham),” katanya menerusi hantaran yang dimuat naik di Facebooknya malam ini.

Sebelum ini media melaporkan Mohd Isa, 69, yang juga Ahli Jawatankuasa Pas Kedah menerima rawatan di Unit Rawatan Rapi (ICU) di HSAH kerana mengalami jangkitan kuman pada jantung, paru-paru dan buah pinggang pada bulan lepas.

Pada Pilihan Raya Umum (PRU) ke-14 Mohd Isa dari PAS menang kerusi DUN Belantek dengan majoriti 2,574 undi selepas mendapat 9,600 undi menewaskan calon Barisan Nasional Datuk Mohd Tajudin Abdullah (7,026 undi) dan calon PKR Abdul Rashid Abdullah (2,376 undi).

Kedah yang tidak mengadakan pilihan raya negeri (PRN) serentak dengan PRU ke-15 pada November lepas akan mengadakan PRN dalam masa terdekat bersama lima negeri lain. – Bernama